TOKAGJELET (VG) Båten knyttes til de tre personene som søndag kveld ble observert i Tokagjelselva på vei mot en bratt foss. Mandag morgen ble det satt inn flere ressurser inn i redningsaksjonen i Kvam kommune i Hardanger, som har pågått siden 21.30-tiden søndag kveld.  Aksjonen ble iverksatt etter at nødetatene fikk melding om at en liten båt med tre voksne personer og en hund var tatt av strømmen i Tokagjelselva. Klokken 11 forteller politiet at de har funnet en båt nedenfor en foss med et fritt fall på rundt 15 meter. – I enden av fossen, og litt lenger ned, ble båten funnet i det som heter Tokagjelet. Det er et dypt gjel der det er svært bratt og vanskelige søkeforhold. Vi søker med drone og får hjelp av Røde Kors, sier innsatsleder Svein Valland Laupsa i Vest politidistrikt. Nødetatene har søkt i elven, vannet og utløpet til Hardangerfjorden. – Vi leter i hele elven, fra siste plassen der båten er observert, til så langt ut det er naturlig å søke. Det er ganske mange kilometer. Var på vei til hytte De pårørende er varslet og blir ivaretatt.  De savnede personene er to voksne menn og én voksen kvinne, bosatt i Askøy kommune. Alle er norske statsborgere.  Etter politiets opplysninger skal de ha krysset et fjellvann ved Kvamskogen, for å komme frem til en hytte.  De savnede beskrives som sjø- og fjellvante. – De har pleid å krysse dette punktet tidligere, men denne gangen har de uheldigvis blitt tatt av strømmen og ført ned mot fossen, sier innsatsleder Laupsa. Ikke mulig å ta i bruk helikopter Rundt 50 personer er involvert i aksjonen. Fortsatt er det krevende forhold for bruk av helikopter: – Det ser dårlig ut per nå. Lav tåke gjør det vanskelig å fly tett på elven, sier innsatslederen. – I natt var det bekmørkt, vått, mye vind og regn. Det er fortsatt svært krevende forhold, men vi har et håp om at dagslyset kan gi oss noen spor som kanskje kan føre til funn. Klokken 10 melder NTB at Røde Kors setter inn båter og vannscooter i søket i Steinsdalselva. Fagleder Stein Møller i Hordaland Alpine Redningsgruppe som jobber med å finne de savnede, sier i 10-tiden til VG at forholdene er svært krevende. – Vi har søkt i elven. Vi sikrer folk ned til elven og ser hva vi får til. Det er vanskelige forhold. Mye vannstand, glatt og bratt, sier Møller. Han opplyser at redningsmannskapene er lokalkjente i området og har jobbet i området siden det ble lyst mandag morgen. – Den som meldte fra til oss har en relasjon til disse, sier innsatslederen. Det er meldt mye nedbør i området mandag. Kommunaldirektør Trine Samuelsen i Bergen kommune opplyser at de har bistått med et redningsdykkerteam og USAR-mannskaper som behersker å operere i særlig farlige områder. I tillegg manøvrerer de en drone som brukes i redningsaksjonen.  Har du tips eller bilder? Kontakt VGs journalister.


Kina var det eneste landet, i tillegg til Russland, som stemte for resolusjonsforslaget om Ukraina.  Onsdag var FN samlet for å stemme over tre resolusjonsforslag (forslag til vedtak) om den forverrede humanitære situasjonen i Ukraina. Et resolusjonsforslag fra Russland skulle stemmes over i Sikkerhetsrådet.  Resolusjonsforslaget nevner ikke den russiske krigføringen i Ukraina, men anerkjenner at Ukraina har et stort behov for humanitær hjelp. Forslaget om bistand i Ukraina gikk imidlertid ikke gjennom onsdag kveld. 13 av de 15 landene i Sikkerhetsrådet valgte å ikke stemme.  Russland og Kina stemte for resolusjonsforslaget, melder Reuters.  Norges FN-ambassadør Mona Juul kom i sitt innlegg før avstemningen med kraftig kritikk mot at Russland i det hele tatt fremmet forslaget: – Det vi har foran oss i dag, er ikke en nøytral og balansert humanitær resolusjon. Det er en distraksjon, sa hun, ifølge Norges FN-delegasjon. – Russland bryr seg ikke USAs ambassadør Linda Thomas-Greenfield har uttalt at Russland ikke har støtte i forslaget.  – Det er virkelig urimelig at Russland har frekkheten til å fremme en resolusjon som ber det internasjonale samfunnet om å løse en humanitær krise som Russland alene har skapt, sier Thomas-Greenfield til CNN. – Russland bryr seg ikke om forverringen av humanitære forhold eller millionene av liv og drømmer som krigen har knust. Hvis de brydde seg, ville de sluttet å krige. Storbritannias ambassadør Barbara Woodward kritiserte også Russland: – Hvis Russland brydde seg om den humanitære situasjonen, ville de sluttet å bombe barn og med sine beleiringstaktikker. Men det har de ikke, sa hun ifølge Reuters. «Hyklersk» Ifølge Nyhetsbyrået AP mener Russlands assisterende FN-ambassadør, Dmitrij Polyansky, at det er hyklersk å nekte å støtte et humanitært tiltak uten å blande inn politikk.  Russlands FN-ambassadør Vassilij Nebenzia sa dette i sitt innlegg onsdag:  – Hvis vestlige land virkelig var opptatt av den humanitære situasjonen, så ville de vist det ved å stemme for Russlands resolusjon.  De faste medlemslandene i Sikkerhetsrådet (USA, Kina, Storbritannia, Frankrike og Russland) har vetorett og stemmer de mot et forslag kan ikke forslaget vedtas.  To av de andre resolusjonsforslagene skal stemmes over i Generalforsamlingen.  Et av dem, som er støttet av Ukraina og vestlige nasjoner, gjør det klart at Russland er ansvarlig for den eskalerende humanitære krisen.  Den ukrainske ambassadøren Serhij Kyslytsia oppfordret onsdag  generalforsamlingen til å stemme for den resolusjonen, som krever en umiddelbar stans av fiendtlighetene fra den russiske føderasjonen. Over 80 medlemsland har skrevet under på resolusjonen, inkludert USA, skriver CNN.  Krig og lidelse Han sa til generalforsamlingen at Ukrainernes liv er delt i to deler. En fredelig fortid og nå et liv fylt av «krig, lidelse, død og ødeleggelse».  – I et nøtteskall, har det allerede nådd nivået av en humanitær katastrofe, sier Kyslytsya.  I det andre resolusjonsforslaget fra Sør-Afrika står det, ifølge AP, at de krever «umiddelbar opphør av fiendtlighetene» som et første skritt i å lindre den forverrende humanitære situasjonen. I tillegg oppfordrer de til politisk dialog og andre fredelige midler for å oppnå varig fred. Ifølge Nyhetsbyrået AP nevner ikke Sør-Afrika Russland i resolusjonsforslaget.  Forslagene som vedtas i FNs generalforsamling, som skal stemme over disse forslagene, er ikke rettslig bindende og er bare en oppfordring til medlemslandene om hva de bør gjøre. Avgjørelsene som tas der har likevel betydning fordi de representer verdenssamfunnet, da alle de 193 medlemslandene er representert.


En mann i 50-årene mistet livet og en annen mann ble skadet da to skred gikk i Hemsedal nyttårsaften. Politiet er bekymret for forholdene – og kjøreturen hjem.  En mann ble meldt savnet på nyttårsaften etter at han ikke hadde kommet tilbake til hytta etter å ha vært ute og kjørt alpint i Hemsedal.  Det ble satt i gang en stor leteaksjon. Natt til første nyttårsdag ble han funnet omkommet. – Han ble tatt av et snøskred, opplyser Øystein Eikedalen, operasjonsleder i Sør-Øst politidistrikt til VG.  Avdøde var en norsk statsborger i 50-årene, og var tilreisende til det populære skiområdet.  Ifølge politiet ble han funnet ganske høyt til fjells, der han skal ha kjørt off-piste alene, altså utenfor de etablerte løypene.  Glatt på Østlandet: Tomt for strø To skred i dalføret Tidligere på nyttårsaften, klokken 14.40, gikk det av et annet skred i Hemsedal. Også her ble en skikjører rammet – men overlevde. – Han ringte til oss selv, og ble reddet ut og fløyet av gårde med helikopter. Han er skadet, men det går nok bra med ham, sier operasjonsleder Eikedalen.  Også dette skredet gikk utenfor de preparerte løypene, ifølge politiet. – Det har vært ekstrem skredfare, og det er vi bekymret for i dag også, sier Eikedalen til VG. Varsku Nyttårsaften var det mildvær også høyt til fjells, mens første nyttårsdag er det meldt strålende sol og 15 minusgrader i Hemsedal.  – Nå er det skikkelig stor skredfare. Og det er siste feriedag på fjellet, og folk ønsker å være ute, sier operasjonslederen. – Det er faktisk ikke alle som sjekker skredfare på Varsom eller Yr.  – Vi kan ikke ha noe mer av dette, sier han om skredulykkene. Faregrad to av fem Vakthavende meteorolog Terje Alsvik Walløe sier at det riktignok kun er faregrad to, altså moderat, for snøskred i Hemsedal og Hallingdal.  – Men det trenger ikke være stor snøskredfare for at det skal være farlig. Mennesker kan lett utløse snøskred i bratte skråninger. Og når det har vært mildvær som fryser på, og det kommer nysnø, kan lagene i snøen skli ut, forklarer Walløe. Dette er varslene for fjellområdene i Norge nå: – Man skal være forsiktig i bratte skråninger, sier statsmeteorologen.  «Ta det med ro!» Politiet i Sør-Øst, med ansvar for Vestfold og Telemark, er ikke bare bekymret for skiturene, men også for hjemfarten ned fra fjellet. – Det er glatt oppi der. Det kan bli en utfordringen ble trafikken hjem fra Hardangervidda, Haukeli og Telemark. Folk må ta det veldig med ro, anmoder Eikedalen.  Walløe i Meteorologisk institutt sier at det er kaldt på fjellet, på Geilo er det eksempelvis minus 20, og at snøen og isen på veien er der for å bli – inntil videre. – Det er stabilt vinterføre, men se an føret, sier han.


Med 114 målpoeng på 137 kamper er det store forventninger knyttet til Manchester Uniteds kommende storkjøp Jadon Sancho. Ekspertene er ikke i tvil om at 21-åringen vil heve Ole Gunnar Solskjærs lag betraktelig.  – Det er en fantastisk overgang for Manchester United. Jeg synes han har vært helt fantastisk de årene jeg har kommentert ham i Bundesliga, sier Viasat-kommentator Eivind Bisgaard Sundet, som har fulgt Borussia Dortmund, Jadon Sancho og tysk fotball tett de siste årene.  Onsdag kveld rapporterte flere tyske og britiske medier at Sancho kun er en medisinsk sjekk unna Manchester United. Ifølge VGs kilder koster 21-åringen 85 millioner euro, noe flere andre melder.  Bisgaard Sundet får medhold av Jan Åge Fjørtoft og Tor-Kristian Karlsen.  – Det er en spiller som begeistrer folk, og det er er akkurat det Manchester United trenger, sier Fjørtoft.  – Det er en kanonforsterkning. Jeg tror Solskjær er så fornøyd nå at om han ikke planlegger å bygge laget rundt ham, blir han i hvert fall en av de mest sentrale spillerne, sier Karlsen. De er ikke de eneste som lar seg begeistre:  – Er så vanskelig å stoppe Ole Gunnar Solskjær skal ha vært interessert i Sancho også i fjor. Nå ser ventetiden ut til å være over. Erling Braut Haaland mister på sin side en av sine beste medspillere, som har servert jærbuen gang på gang.  – Jeg tipper at det er noen spisser i Manchester som er svært fornøyde nå, og så er det en annen spiss fra Bryne som vil savne ham veldig, sier Fjørtoft.  Alfie Haaland, far til Erling Braut Haaland, har allerede gitt uttrykk for savnet:  – Faen. Alt det beste, Sancho, du vil bli savnet, skriver han på Twitter.  Så, hva får egentlig Manchester United i Sancho? Ganske mye, ifølge ekspertene.  – Det som er eksepsjonelt er at når han har ballen rundt motstanders 16-meter blir den siste pasningen alltid farlig, og så er han utrolig presis med avslutningene. Han er så vanskelig å stoppe. Kommer du for nærme spiller han den lure stikkeren, gir du ham plass kan han «curle» den i mål. Han har vært helt vilt produktiv fra veldig ung alder, sier Bisgaard Sundet.  Og han har ikke feil. Tallenes tale fra forrige sesong vitner om en effektiv spiller:   Grafikk: www.sofascore.com  – Du vet at han skaper noe med en gang han får ballen. Hver gang han får den prøver han å utfordre. Manchester United har historisk sett alltid hatt en sånn spiller, sier Fjørtoft, og trekker frem navn som Steve Coppell, Lee Sharpe, Ryan Giggs, David Beckham og Cristiano Ronaldo.  – Sommerens store signering – De kommer til å skape flere sjanser og ha flere strenger å spille på nå, sier Karlsen, som spår at Sancho går rett inn i startelleveren.  – Det han har vist i Bundesliga de siste sesongene er ganske ekstremt for alderen. Det er ganske utrolige tall for en så ung spiller. Man får en som kan bryte mønster og har disse ekstreme én mot én-ferdighetene. Når man står og stanger mot lave lag kan han skape noe ut av intet, legger han til.  – Dette kommer til å være sommerens store signering. De henter mer enn bare en god spiller: De får en som har vært så ettertraktet så dette sender et signal som er viktig for eierne. Og Solskjær føler han får støtte og fansen vet at de har et bedre lag, sier Fjørtoft.  Også Tor-Kristian Karlsen trekker frem signaleffekten av denne signeringen.  – Jeg tror ikke de er ferdighandlet. Det er kjøpers marked akkurat nå, og jeg tror Glazer-familien (eierne av Manchester United, journ. anm.) vil vinne tilbake fansen og få litt godvilje. Det er bare en måte å gjøre det på, og det er ved å kjøpe spillere.


ZHANGJIAKOU (VG) Vidden i skrittet på Karl Geigers hoppdress har skapt storm i sosiale medier. Etter å ha snappet OL-bronsen fra Norge i lagkonkurransen svarer den tyske stjernen på kritikken. De har dagene etter det individuelle storbakkerennet versert bilder av tyskerens dress på sosiale medier. Området i skrittet virket unormalt stort. Det kan i teorien gi Geiger større bæreflate og lengre svev. – Jeg vil bare si: Dette bildet ble tatt i en ikke vanlig posisjon – jeg skrek og jublet og jeg var på vei ned. I en slik posisjon ser alle hoppdresser store ut, sier Geiger til VG etter å hoppet fra Norges ankermann Marius Lindvik med de nødvendige tiendedelene i det siste OL-hopprennet. – Jeg har vært på utstyrskontroll i hver eneste konkurranse – i dag ble jeg faktisk kontrollert to ganger, på grunn av dette bildet. Det er ikke greit at folk snakker slik, fordi alle vet at dette ikke er en normal posisjon for en hopper. Hver eneste del av dressen min ble målt. Alt var innenfor, og en del av dressen var til og med for trang. Det vil jeg gjerne si, melder en engasjert bronsevinner. Bilder av Geiger fra lørdagens individuelle renn – hvor han tok bronse – ble ivrig delt på sosiale medier: Polske Sport.pl fokuserte på tyskerens hoppdress etter at Kamil Stoch tapte bronsen med 1,4 poeng til Geiger i storbakken lørdag. – Det ser ikke så bra ut, sier Marius Lindvik, som vant gull i lørdagens renn, om bildene som har gått rundt på sosiale medier.  Lindvik bekrefter at han har sett bildene, men ønsker ikke å utdype kritikken noe mer.  – Folk har øyne, så de kan gjøre opp sin egen mening, sier han.  – Bildene sier det meste, sier Halvor Egner Granerud til VG og vil ikke utdype det mer.  Han kaller det «bånn i bøtta» å miste OL-bronsen til Geiger & co. i lagkonkurransen.  – Jævlig surt. Jeg hater å bli slått av tyskerne, sier Granerud til Discovery. Han tapte VM-gullet i skiflyging med 0,5 poeng til Karl Geiger i fjor. – Det er veldig vondt. De lager mye lyd når det går bra for dem og jeg setter mer pris på om de henger med hodet, sier han i mixed zone og legger til og legger til: – De hørtes til Den kinesiske mur i dag og da er det kjedelig å bli slått. De tyske hoppdressene var tema etter det sure norske nederlaget. – Jeg kan ikke kommentere noe særlig om det. Jeg har ikke sett dressene deres på en henger. Det kan hende de syr dressene på en annen måte enn det vi gjør – og som gjør at det ser sånn ut, sier Daniel-André Tande til VG. Han sier også «folk har øyne og kan gjøre opp sin egen mening».  – Det er en evig diskusjon med størrelser på dresser. Du ser på noen bilder at det ser ganske stygt ut hos noen, men det som er på bildene har ingen ting å gjøre med det som blir målt. Du kan ikke si at en dress er for stor om den blir målt på de punktene og er innafor, mener Alexander Stöckl. – Måten tyskerne syr dresser på gir en spesiell «cut». De ser annerledes ut. Det et ser ut som det er veldig mye stoff, men de klarer seg gjennom målingene, poengterer landslagssjefen. – Og det aksepterer du? – Jeg må jo det. Vi stoler på kontrolløren vår vi. – Betyr det at dere bør sy dressene på en annen måte? – Vi syr dressene på vår måte og vinner hopprenn med det, svarer Stöckl. Norge drar hjem fra hopprennene i OL med Marius Lindviks triumf som det store høydepunktet. Gullet var Norges eneste medalje på de fem konkurransene. I mixed lagkonkurranse ble begge de norske kvinnelige hopperne disket etter kontrollmåling av hoppdressene. Halvor Egner Granerud ble disket av samme årsak i normalbakken. – Jeg synes Mika Jukkara som er kontrollør for oss gjør en veldig bra jobb. Generelt er ting på et veldig bra nivå. Det er ganske strengt. Jeg ble disket i den lille bakken, men det var ikke for grove feil på dressen

Hoppdress-storm:  - Bildene sier det meste


KATOWICE (VG) (Norge – Serbia 31–28) Norge hang etter Serbia i 35 minutter uten en eneste scoring av Sander Sagosen. Så kom en ny ellevill snuoperasjon som langt på vei sender Norge mot kvartfinale. Torbjørn Bergerud begynte å redde baller samtidig med at Sander Sagosen slapp løs skuddarmen etter å hatt to mann på seg før pause. Han scoret på alle fem skudd de siste 23 minuttene. – Det ble større avstander i Serbia forsvar i 2. omgang. Da var det bare å trykke på, sier Sagosen til VG.  Alexander Blonz kom inn fra benken og satte fire superscoringer. Gøran Johannessen og Harald Reinkind fulgte opp i stor stil. Forsvarsspillet gikk fra elendig til strålende med Christian O’Sullivan, Petter Øverby og Magnus Gullerud i hovedroller. Og bakerst fikk Bergerud endelig treff og bidro med syv redninger i 2. omgang til at seieren ble norsk. – En mental snuoperasjon, sier han til VG og medgir at han ikke var klar fra kampstart. – Jeg hadde en god prat med Steinar (Ege, keepertrener) på benken. Jeg fikk roet meg, nullstilte og fjernet det som hadde skjedd. Det kunne jeg ikke bruke noe, sier Bergerud som ikke reddet en ball på de ni minuttene før han ble byttet ut før pause. Norge lå under med fem mål i begynnelsen av 2. omgang, men brukte resten av kampen til å rundspille Serbia. Omgangen ble vunnet knusende 17–11. – Den dagen vi finner ut hvordan vi skal spille førsteomganger, da blir vi farlige. Men det er litt irriterende at vi gjør det så vanskelig for oss selv. Tempoet i første omgang er langt under pari, sier Gøran Johannessen til VG. Også under tirsdagens seier mot Nederland, lå Norge bak halvveis. – Det tar for lang tid til vi kommer opp i det desperate nivået dessverre, men når vi kommer dit, er det bra, sier Norge-trener Jonas Wille til Viaplay.  Nå ligger veien åpen til VM-kvartfinalen. Det holder med å slå Qatar lørdag. Da er Norge uansett resultat mot Tyskland mandag blant de to lagene som fra denne gruppen i hovedrunden som skal spille kvartfinale i Gdansk 25. januar. – Det ser bra ut. Men vi skal ta hver kamp. Nå er er det isbad og kamp om to dager, sier Sander Sagosen. Serbia grep umiddelbart initiativet. Både VG og andre medier satte før kampen søkelyset på Torbjørn Bergeruds svake VM-start. Men han fikk sjansen. Det varte i ni minutter og 40 sekunder. Serbia ledet 6–4 over Norges mangeårige førstevalg hadde ikke tatt et skudd. Dermed ble det igjen benken for Torbjørn Bergerud. – Det er spesielt å bli byttet ut som keeper etter ti minutter. Det er ikke noe godfølelse, sier Kristian Kjelling, Viaplay-ekspert. Kristian Sæverud var heller ikke fantastisk da han kom inn, men reddet tre baller før pause. Men omgangens store keeper var serbisk. Dejan Milosavljev reddet syv norske skudd. Füchse Berlin-keeperen ligger på topp i tysk Bundesliga og reddet flere opplagte norske scoringer. Ikke var det norske forsvarsspillet til stor hjelp for keeperne heller. Serbia ledet 17–14 halvveis. – Vi kommer ikke opp i tempo i forsvarsspillet og de får gjøre nesten som de vil, sier Gøran Johanessen. Serberne konsentrerte mye av sitt forsvarsspill rundt Sander Sagosen. Det norske midtpunktet kom bare til et bomskudd og ingen scoringer. Han hadde fem målgivende pasninger, men var langt fra like dominant som vanlig i en omgang der Sebastian Barthold tok scoringsansvar. Venstrekanten satte alle tre straffer på Dejan Milosavljev og scoret totalt fem. Men Norge hang etter. Klart og tydelig. Torbjørn Bergerud var tilbake i mål etter hvilen Men det startet akkurat som i 1. omgang. Venstrearmen til Milos Orbovic scoret. Norge lå under med fire. Det økte til fem. Men Norge hang med. Sagosen scoret kveldens første i tomt serbisk bur etter 37 minutter. Sekunder etterpå fikk Bergerud sin første redning for kvelden. Så lurte Sagosen en ball til over streken. Norge lå plutselig under med bare ett. Gøran Johannessen og Magnus Gullerud ordnet to mål i godt samarbeid. Så kunne Sagosen finte seg gjennom og fikse uavgjort, 22–22, 18 minutter før full tid


Autistiske Connerjack forsvant som 16-åring. Nå har han blitt funnet i god behold - nesten tre år senere.  En ung amerikansk mann, som ble meldt savnet i 2019, har kommet til rette igjen – over tusen kilometer fra der han forsvant. Myndighetene i Park City, Utah, rykket ut til en lokal bensinstasjon etter meldinger om at en mann hadde vandret rundt i området med en handlevogn i flere uker.  Tenåringen ble identifisert som 19 år gamle Connerjack Oswalt, som ble meldt savnet som 16-åring, skriver CNN.  Oswalt, som er autistisk, forsvant fra hjemstedet sitt i Clearlake, California, i september 2019. Det er omtrent 11,5 timers kjøring i bil fra stedet han forsvant, til stedet han ble funnet.  19-åringen ble identifisert ved hjelp av et fødselsmerke på nakken. Bodde på gaten Oswalt var skjelvende og svært kald da de fant ham sovende utenfor en bensinstasjon i Summit County, ifølge sheriff Justin Martinez. Oswalt så ut til å ha bodd på gaten i flere uker, skriver CBS News.  – Gjennom interaksjoner ble det klart for poltibetjentene at mannen kommuniserte annerledes. Politibetjentene begynte derfor å undersøke hvem denne unge mannen var, skriver politiet i Summit County på Facebook, som omtaler familiegjenforeningen som en hjertevarm og emosjonell historie.  Oswalts familie skal ha lett etter ham i flere år. Moren og stefaren flyttet ifølge NBC til og med tilbake til Idaho Falls, hvor Oswalt var født, i håp om at han en dag ville dukke opp der.  – Vi fulgte opp alle hint om noen som kunne ligne på ham. Det har vært et skikkelig mareritt, sa stefaren, Gerald Flint, til avisen.  – Jeg sluttet aldri å lete Flint skal ha kastet seg i bilen og kjørt til Utah da de fikk telefonen om at Oswalt var i live. Han roser politiet for at de – i stedet for å bare arrestere den unge mannen – skjønte at alt ikke var som det skulle.  – Alle i rommet var i tårer. De kunne ha viftet det vekk, men det gjorde de ikke, og det gjorde en hel verdens forskjell, sa Flint.  Oswalt skal ha forsvunnet fra hjemmet i California mens moren laget lunsj, skriver flere medier.  – Jeg sluttet aldri å lete etter ham. Det var ikke en dag jeg ikke lette etter ham, på en eller annen måte, har moren uttalt. De nøyaktige omstendighetene og detaljene rundt forsvinningen, og hvor 19-åringen har oppholdt seg de siste årene – etterforskes nå av politiet.  19-åringen blir nå ivaretatt av sosialarbeidere med autisme-ekspertise, skriver CBS.

Tenåring forsvant:  Dukket opp etter nesten tre år


Det er flere som reagerer på at Danmarks EM-kamp mot Finland ble spilt ferdig samme kveld som Christian Eriksen segnet om på banen. Blant dem er den danske fotballegenden Michael Laudrup.  – Jeg respekterer at vårt eget lag gjorde det, og i og for seg de finske. Men når det skjer noe sånt, har man ikke overskudd eller overblikk til å ta viktige beslutninger. Det skal være noen som gir beskjed om at her stopper vi, sa Michael Laudrup i danske TV 3 etter kampen.  Like før pause under EM-kampen mot Finland i Parken segnet danske Christian Eriksen om. Han fikk livreddende hjelp på banen i lang tid før han ble fraktet til sykehus. Kort tid senere kom bekreftelsen om at Eriksens tilstand var stabil og at han hadde våknet.  Kampen ble gjenopptatt 20.30 samme kveld. Danmark tapte 0–1. På pressekonferansen etter kampen informerte landslagssjef Kasper Hjulmand om at Det europeiske fotballforbundet (UEFA) ga det danske landslaget et ultimatum om å enten spille ferdig samme kveld, eller klokken 12.00 dagen etter. – Jeg synes ærlig talt ikke at de skulle ha vært tilbake på banen. Jeg har en følelse av at det var feil å be spillerne om å ta den avgjørelsen, sier trener Kasper Hjulmand, som sier han har dårlig samvittighet overfor spillerne, men at det var «det beste alternativet». Fotballdirektør Peter Møller legger til at laget ikke ble presset til noe som helst, men Hjulmand sier på spørsmål om han er skuffet over UEFA: – Den er vanskelig. Jeg synes det er en veldig vanskelig beslutning for spillerne, om kampen skulle spilles eller ikke. De visste ikke om de hadde mistet en god venn, sier han. Danske Berlingske Tidene har spurt UEFA om hvorfor de ga Danmark to muligheter til å spille ferdig kampen. Det har de ikke svart på. De skriver:  «Vi vil gjerne meddele deg at UEFA aksepterte å gjenoppta kampen mellom Danmark og Finland i går kveld etter ønske fra begge lags spillere».  – Jeg synes det er feil å ta en beslutning så tett på en følelsesmessig begivenhet. Man skulle sagt «vi spiller ikke mer i kveld, men vi skal nok finne muligheten senere». Jeg synes det er utrolig flott at spillerne kunne finne overskuddet. Men de får jo et valg, og det er ikke et riktig valg. Jeg synes, unnskyld meg, at det ikke er et valg, sier Laudrup. Laudrup er trener og tidligere fotballspiller – og en av Danmarks største fotballprofiler gjennom tidene. Han har tidligere spilt for blant annet Real Madrid, Juventus og Barcelona. Han har 104 kamper for det danske landslaget. – Åpenbart i sjokktilstand Samtidig som den dramatiske situasjonen i København pågikk, satt Simen Stamsø-Møller i TV 2s studio og dekket kampen som ekspert. Han forteller at han ble kvalm og lei seg, og beskriver det som meget vanskelig å skulle formidle hva som skjedde. Han deler Laudrups tanker om at kampen ikke skulle vært spilt. – Det burde være noen andre enn spillerne som avgjør det. De er åpenbart i sjokktilstand. Det var vi som så på, så man kan jo tenke seg hvordan det var for de som sto en meter fra og så bestekompisen sin kjempe for livet, sier han.  Spillerne skal ha snakket med Eriksen før de bestemte seg for å gjennomføre kampen, men ikke alle klarte å fullføre.  Hjulmand fortalte på pressekonferansen at kaptein Simon Kjær ikke klarte å spille videre som følge av dramaet som oppsto. Han ble byttet ut i andre omgang.  – Simon var dypt berørt og var i tvil om hvorvidt han kunne fortsette. Han gjorde et forsøk, men det lot seg ikke gjøre, sa Hjulmand på pressekonferansen.  Kjær var spilleren som var en av de første spillerne som løp bort for å hjelpe Eriksen etter han falt om. Kapteinen har blitt hyllet verden rundt for hvordan han sto frem og hjalp til.  – Det er egentlig et bevis på at kampen ikke burde vært spilt når Simon Kjær ikke klarer å fortsette

- Visste ikke om de hadde mistet en god venn


Klubbens forsvarer sier medlemmene ikke skjønner hvorfor MC-klubben bør forbys og mener politiet ikke har nok informasjon.  Onsdag morgen starter rettsaken hvor påtalemyndigheten vil å forby motorsykkelklubben Satudarah.  – Påtalemyndigheten ønsker å forby Satudarah fordi det etter vårt syn er en kriminell sammenslutning hvor deltagerne begår alvorlige lovbrudd  som skaper frykt i samfunnet, sier statsadvokat Ingelin Hauge til VG.  Politiet har tidligere uttalt at Satudarah MC er en kriminell gruppe som kan knyttes til gjentatte voldshandlinger.  Klubben regnes som en såkalt 1%-klubb i likhet med for eksempel Hells Angels.  – Uforståelig  Statsadvokaten mener påtalemydnigheten har en plikt til å slå ned på lovbruddene de mener klubben begår.  – Vi har en plikt til å bekjempe den type aktiviteter med de midlene samfunnet stiller tilgjengelig, og et forbud mot slike klubber er et slikt middel, fortsetter statsadvokaten.  Klubbens forsvarer i saken, Usama Ahmad, sier et mulig forbud fremstår som uforståelig.  – Dette er en forening som ikke har noen verdier eller formue og som består av mennesker som er motorsykkelinteresserte. Det er vanskelig for klubben å forstå hvorfor den skal forbys, sier Ahmad til VG.  MC-lappen  VG har tidligere skrevet om at ingen av de sentrale Satudarah-medlemmene som politiet kartla i 2020, hadde motorsykkellappen. Samtlige hadde kriminelt rulleblad. – Hvorfor er var det så få som hadde MC-lappen i 2020 dersom dette er motorsykkelinteresserte medlemmer?  — Det var flere medlemmer som ikke ble kartlagt av politiet den gang og som har MC-lappen. Det er også flere som holder på å ta MC-lappen nå. Det alene kan ikke begrunne et forbud, sier forsvareren.  Skyting og knivstikking Bare de siste månedene har medlemmer eller personer med tilknytning til klubben vært involvert i flere voldshendelser:  Politiet har sagt at Satudarah rekrutterer raskere enn andre MC-klubber og at de som rekrutterer gjerne er fra kriminelle miljøer.  –Store konsekvenser   Ifølge Kripos har også interne konflikter ført til at flere av Satudarah MC sine avdelinger i Norge har blitt lagt ned og at det er kun Oslo-avdelingen som består i dag.  Klubbens forsvarer mener at politiets informasjon er mangelfull.  –  Vår anførsel er man ikke har nok informasjon om medlemstall, hvem som er medlem og dermed hvem et forbud vil gå utover. Et forbud kan få store konsekvenser for mange som ikke bør rammes, sier Ahmad.  – Den informasjonen politiet sitter på er mangelfull. Vi vil føre beviser for at det finnes medlemmer som har en reell interesse for MC. Et forbud vil være uforholdsmessig, forsetter forsvareren.  – Knyttes til grove voldshandlinger  Lederen for Seksjon for spesielle operasjoner (SO) i Oslo politidistrikt, Anders Rasch-Olsen, mener det er viktig å få på plass et forbud.  – Mange av medlemmene i Satudarah kan knyttes til grove voldshandlinger, og et lovforbud er et viktig virkemiddel for å hindre deltagelse og videre ekspansjon av klubben, har  Rasch-Olsen sagt til VG tidligere.  Onsdag er første dag av til sammen tre dager i retten. – Vi tror ikke at et forbud alene vil løse problemer med kriminelle gjenger, men det kan være et viktig bidrag til den pågående innsatsen, spesielt for forebyggende rekruttering og videre etablering, har Rach-Olsen videre påpekt. Kan bli første gang Dersom påtalemyndigheten får medhold i at klubben kan forbys, blir dette første gang en ny lovbestemmelse tas i bruk.  Ifølge den nye § 222e i Straffeprosessloven, kan retten forby klubben dersom:


PLANICA (VG) Alt så ut til å ligge til rette for Johannes Høsflot Klæbo (26), men med et vanvittig rykk sjokkerte Pål Golberg (32) både skikongen, ekspertene – og seg selv. – Jeg ventet på ham på oppløpet, men hørte ingen. Det er en følelse ikke så mange får oppleve etter at han kom inn i sirkuset... Å krysse mållinjen først når du vet hvem som er på bakskiene, det kan ikke beskrives, sier Golberg til VG. På femmila i Planica-VM tok han sitt første individuelle gull i et mesterskap. Golberg klarte kunstverket å spurtslå Johannes Høsflot Klæbo. Svenskene jublet for bronse og William Poromaas første medalje.  Gullmannen fra Gol var selv smått sjokkert over at han holdt Klæbo bak seg etter å ha fått noen meter på toppen av siste bakke på vei inn på oppløpet.  – Er jeg så sterk? Er jeg så god? Jeg tenkte det, må jeg ærlig innrømme. Dette skjer nok ikke mange ganger igjen. Det føles helt utrolig, sier Golberg.  Klæbo sier at om det er en han unner gullet, er det Golberg.  – Jeg er godt fornøyd, jeg gjorde alt kunne og Pål er bare for sterk. Han har vært stabiliteten selv i år. Så at en lagkamerat står på toppen er fortjent, sier Klæbo og fortsetter: – Problemet er de ti meterne han får i siste dumpa før oppløpet. Der får han ti meter jeg ikke klarer å hente inn. Langrennsekspertene bøyer seg i støvet av den vanvittige avslutningen. NRK-ekspert Therese Johaug mener at Pål Golberg utmanøvrerte konkurrentene taktisk i avslutningen. – Han hopper opp utenfor sporet den siste kneiken til mål. Han springer i Klæbo-klyv. Det virker som han klarer å akselerere da han hopper inn i sporet igjen. Klæbo mister én meter, havner i ubalanse og blir stresset. Han klarer ikke å følge etter, sier Johaug. – En maktdemonstrasjon. Det Golberg gjør er enormt imponerende. Det er helt vilt, faktisk, sier NRK-ekspert Fredrik Aukland. Landslagstrener Eirik Myhr Nossum gråt etter spurten. – Jeg står akkurat sånn at jeg ser rykket godt. Det eierskapet Pål tar til avslutninga her, det betaler seg. Han er sterk, han har gode ski. Han er den som tør å ta det første trekket i sluttspillet og det betaler seg i dag, sier Nossum. – Etter et langt mesterskap, så maltrakterer du det vi anser som verdens beste sprinter på oppløpet. Han har ikke sjanse, sier Viaplay-ekspert Martin Johnsrud Sundby til Golberg.  – Jeg trodde Pål skulle slite med å holde Johannes bak seg, men Pål var desidert sprekest. Det er noe annet å spurte etter fem mil enn én km. Det var rått å se på, sier Simen Hegstad Krüger, mannen som ble vraket tross tre VM-gull, til VG. Didrik Tønseth, som ble nummer syv, vurderer gullduellen slik.  — Det er ikke hverdags og er nok sjokkerende for ham, sier Tønseth til VG om da Klæbo ble seilt fra på oppløpet. En time etter målgang var Golberg fortsatt høyt oppe. – Det er mye følelser, man tenker på alle som har vært med. Alt jeg har satt til side for å holde på med dette. Det er mange jeg tenker på nå, sier Golberg. Feltet var lenge samlet, men etter hvert sprakk det opp. Til slutt var det syv mann det sto mellom. Iivo Niskanen prøvde å sette opp farten, men klarte ikke å komme seg løs.  Regjerende verdensmester Emil Iversen måtte slippe tidlig på femmila. Han ble nummer 13, to minutter bak tetten.


Hudlege er bekymret for den økende forekomsten av skabb i Norge, og krever endring i behandlingen av sykdommen. Folkehelseinstituttet (FHI) står på sitt.  I en rapport publisert i Eurosurveillance skriver FHI om en enorm økning av skabb-tilfeller i Norge mellom 2006 og 2018.  Seniorrådgiver i FHI, Horst Bentele, forteller at de ikke har direkte tall, fordi skabb ikke er en meldepliktig sykdom.  – Skabb har etter salgsstatistikk steget massivt til 2020. På grunn av pandemien har den sannsynligvis flatet litt ut, slik at vi i juli 2022 er på samme nivå som i 2018, sier Bentele.  – Siden 2018 har muntlige tilbakemeldinger fra hudleger og allmennleger ikke vist at sykdommen viser tegn til å roe seg, tvert om har økningen vært formidabel siden da, sier Reza Sohrabi til VG. Han er medisinsk ansvarlig hudlege hos Dr. Dropin.  I Norge brukes medikamentene Permetrin (Nix), Benzylbenzoat og Benzylbenzoat/disulfiram (Tenutex) ved behandling i førstelinje av skabb. Sohrabi mener at man burde fjerne Nix som behandlingsmiddel. – Over mange år har Nix fungert fint, men den er ikke bra nok lenger, sier Sohrabi. Blir ikke kvitt sykdommen  Sohrabi hevder at kun rundt én fjerdedel som får behandling med Nix blir kvitt hudsykdommen. – Dette ser vi ved at et økende antall pasienter oppsøker oss på grunn av vedvarende symptomer, tross Nix-behandling. Dette støttes av flere kliniske studier, sier Sohrabi, og viser til en mindre studie fra Østerrike, som inkluderer 55 pasienter. Sohrabis forteller at Dr. Dropin opplever at det daglig kommer fem til syv pasienter med skabb til deres hudlegetjeneste i Oslo.  – Pasienter som har gått flere runder med behandling uten å lykkes, vil selv månedsvis etter behandling komme hit en gang i måneden for å sjekke at de ikke har skabb. Det kunne vært unngått om de hadde fått rett behandling første gangen, sier Sohrabi.  Bentele i FHI forteller at det er påvist økt toleranse for Nix-behandling, og at behandlingstiden for skabb har økt.  – Ifølge kunnskapsgrunnlaget som er publisert er Nix fortsatt å regne som førstelinje, sammen med Benzylbenzoat og Tenutex. Vi kommer ikke til å endre på det, sier Bentele. – Vi ser gjennom vår oversikt og vårt samarbeid med universitetene og andre private hudleger, at Nix fortsatt fungerer bra og virker i de fleste tilfeller. Dessverre ser hudlegene ofte bare de tilfellene hvor det ikke virker, sier Bentele.  Blå resept  Både Nix og Benzylbenzoat er reseptfrie preparater. Ifølge Den norske legeforeningen koster en tube med Nix mellom 339 og 475 kroner, mens liniment med Benzylbenzoat koster 552 kroner.  Tenutex er reseptpålagt og koster mellom 700 og 800 kroner, ifølge Regionale legemiddelinformasjonssentre.  Sohrabi mener at behandling til smittede og smittekontakter må på blå resept.  – Dette slik at alle skal ta seg råd til behandling, og på den måten få ned antall smittede, sier Sohrabi.  – Vi er helt enig med Sohrabi, og har foreslått til Helsedirektoratet at skabb skal bli erklært allmennfarlig sykdom, og dermed fylle kriteriene for gratis behandling, sier Bentele i FHI.  – Brenner på huden Bentele forteller at FHI får meldinger om at også Benzylbenzoat ikke virker.  – Dessuten har det større bivirkninger, som for eksempel at det brenner på huden. Derfor anbefaler vi ikke Benzylbenzoat for barn under syv år. Apotekenes serviceproduksjon skal på begynnelsen av året komme ut med ett nytt, mer hudvennlig liniment, som ikke skal brenne på huden, sier Bentele.  Sohrabi har anbefalt Dr. Dropins leger om å gå bort fra Nix, samt gitt forelesninger om temaet til allmennleger i Norge gjennom gratis webinar på norsk helseportal.no. Bentele sier det er opp til legene om de vil anbefale andre midler enn Nix


Når Vladimir Putin i dag innlemmer fire ukrainske regioner i Russland blir verden potensielt et farligere sted, mener Russland-forsker Karen-Anna Eggen.  – Vi har aldri opplevd Putin i en så presset situasjon, både på hjemmebane og internasjonalt, som nå. Det gjør at han etter min mening er villig til å ta større risiko og at han er mer uforutsigbar, sier forskeren, som jobber ved Institutt for forsvarsstudier. Når Russland i en stor seremoni i Moskva fredag klokken 14 norsk tid annekterer de fire ukrainske regionene Donetsk, Luhansk, Kherson og Zaporizja, skjer det ifølge Eggen fordi Putin er under press på grunn av svært dårlige resultater på slagmarken i Ukraina.  – Han trenger en seier nå. Han trenger å eskalere konflikten for å kunne sette sterkere press særlig på Vesten sin støtte til Ukraina, men også for å legitimere denne såkalte spesialoperasjonen overfor egen befolkning, der det nå er stor misnøye knyttet til mobiliseringen, sier Eggen. En av følgene av annekteringen er, ifølge eksperten, at konfliktnivået øker.  – Vi får rett og slett økt spenning, sier hun.  – Et farlig spill Eggen forklarer at territoriene Russland på ulovlig vis har okkupert vil kunne brukes direkte for å legitimere økt russisk voldsbruk. Inkludert bruken av atomvåpen.  Det forklarer hun med at Putin i stadig større grad har skiftet retorikken om bruk av atomvåpen til å handle om trusler mot russisk territorium i stedt for en trussel mot Russlands eksistens.  – Å bruke atomvåpen er selvsagt ikke det første han vil gjøre. Jeg tror det mest handler om avskrekking, men han senker da likevel terskelen for bruk. Det er et farlig spill, slår Eggen fast.  Kan skrive om historien Putins talsmann Dmitirj Peskov bekrefter på en pressekonferanse fredag formiddag at Russland vil se på angrep mot områdene de nå annekterer som et direkte angrep på Russland selv.  – Det vil ikke bli sett på noen annen måte, sier han. Nøyaktig hvilke grenser som skal gjelder for Kherson og Zaporizja ville ikke Peskov bekrefte. Russland har ikke kontroll over hele disse regionene. Det har de heller ikke over Donetsk og Luhansk, men der sier talsmannen at grensene de satte opp i 2014 vil være gjeldene.  Han sier også at målet til Russland er å ta kontroll over hele Donbas (Donetsk og Luhansk red.anm.). Karen-Anna Eggen tror Putin bruker innlemmingen av de fire regionene som en seier å vise frem til befolkningen hjemme i Russland. Noe hun altså mener han desperat trenger.  – Han kan si «se her har vi en seier. Innbyggerne der møtte oss med flagg og jubel, og 93 prosent ville bli en del av Russland. Spesialoperasjonen er ikke bare for oss i Russland. Dette var folket i disse regionens vilje».  Slik kan han skrive om historien, forklarer Eggen. Tar hele hånden Forskeren tror også Putin vil øke retorikken mot Nato og Vesten sine forsyninger av våpen til Ukraina. Tidligere har han sagt at dersom Ukraina bruker våpen de har fått fra Nato-land mot Krim-halvøyen, som Russland annekterte allerede for seks år siden, så vil det gjøre Nato til en part i krigen. Nå kan han si det samme om de fire andre regionene. – Det er veldig effektivt i et avskrekkingsøyemed. Men her er det en balansegang for Putin. Han ønsker å si at dersom Nato gjør dette så blir konsekvensene virkelig alvorlige. Samtidig – slik jeg leser ham – så ønsker han fremdeles ikke at Nato faktisk blir en del av denne krigen.  Forskeren sier hun er glad for at det ikke er hun som tar beslutningene om hvordan Nato og Vesten skal reagere på dette, men synes det så langt har blitt håndtert godt.  – Det vil si at man ikke lar seg skremme, men at man presser imot. For gir du ham lillefingeren, så tar Putin hele hånden. Eggen forklarer at Putin forstår maktbruk. Det er det han bruker selv, både hjemme og internasjonalt, og det er det han omringer seg med. Alt annet blir sett på som svakhet.  – Det handler om å ikke la seg skremme, men dytte tilbake. Noe annet er dessverre ikke et alternativ.

- Aldri opplevd Putin i en så presset situasjon


En pensjonert politimann fra Florida er tiltalt for å ha drept en mann som sendte tekstmeldinger under en kinoforestilling. Rettssaken begynte mandag. Det var helt tilbake i januar 2014 at Curtis Reeves (nå 79) skjøt og drepte Chad Oulson (43) etter at de to begynte å krangle om sistnevntes mobilbruk under visningen av filmen «Lone Survivor» i Wesley Chapel i Florida. Ifølge Oulsons kone Nicole, sendte han tekstmeldinger til barnevakten, skriver CNN. Parets datter var på det tidspunktet nesten to år gammel. CNN skriver at Reeves konfronterte Oulson med tekstingen, hvorpå førstnevnte forlot setet sitt for å klage til en kinoansatt. Da han returnerte, kastet Oulson en boks popkorn på ham. Den tidligere politisjefen tok da frem en pistol og skjøt Oulson, som senere døde på sykehuset. Oulsons kone ble skutt i hånden. Reeves nekter straffskyld. Aktor: Ble drept fordi han kastet popkorn I sitt innledningsforedrag sa Reeves’ forsvarere at han skjøt Oulson i selvforsvar fordi han fryktet at Oulson ville slå til ham eller angripe ham, ifølge New York Post. De argumenterte med at Reeves hadde en følelse for hva som var farlig etter sine 27 år i Tampa-politiet.   – Dette handler ikke om popkorn, sa forsvarer Dino Michaels til juryen. – Dere vil få se at det var et angrep før popkornet ble kastet. Aktoratet på sin side mener derimot at Oulson ble skutt og drept nettopp fordi han kastet popkorn. – Det er ingen grunn til å drepe noen, sa assisterende statsadvokat Scott Rosenwasser. I Florida finnes det en lov som heter «Stand your ground» som kort fortalt gjør at en person har rett til å forsvare seg, også drepe, dersom man har rimelig grunn til å tro at man står i fare for å bli drept eller alvorlig skadet. Tøffe år for drapsofferets kone Rettssaken har blitt utsatt flere ganger, blant annet på grunn av coronapandemien. Men mandag var det hele altså i gang. Drapsofferets kone, Nicole Oulson, har hatt åtte tøffe år, forteller advokaten hennes TJ Grimaldi til CNN mandag.  Han kaller utsettelsene pinlige og sier at de kun har vært til fordel for Reeves. Han ble løslatt mot kausjon i 2014 og dermed fikk tilbringe tiden med familien sin – riktignok i husarrest, ifølge Fox 13 Tampa Bay.  Samtidig har Nicole Oulson måttet navigere det å være alenemor samtidig som hun har sørget over mannen sin, påpeker Grimaldi. – Selv om rettssaken tvinger henne til å gjenoppleve denne situasjonen som hun helst vil glemme, kan hun knapt vente til dagen da rettferdigheten skjer fyllest, Curtis Reeves er funnet skyldig og må tilbringe resten av sitt liv i fengsel, sier advokaten. Livstid i fengsel venter Reeves hvis han blir dømt. Rettssaken er ventet å vare i tre uker.


I mai fikk Tuva Fellman (34) påvist forstadier til brystkreft. Som følge av det måtte hun fjerne det ene brystet.  – Denne posten har jeg gruet meg til å legge ut, men også tenkt at jeg har lyst til å skrive. Ting går ikke alltid som planlagt, innleder hun på Instagram.  – Jeg måtte fjerne hele brystet. Det har føltes helt vilt dramatisk og skummelt, men på en måte har det også føltes trygt. For vi har virkelig det beste helsevesenet som finnes. Jeg er evig takknemlig for hver eneste sykepleier, lege og spesialist jeg har truffet. Jeg har fått enormt god hjelp og oppfølgning. Endelig er jeg på beina igjen, etter det som har kjentes ut som en evighet, men som egentlig bare har vært noen måneder, skriver hun videre.   Fellman skriver til VG i en tekstmelding at hun ikke har behov for å utdype mer enn det hun har skrevet i innlegget: – Jeg har egentlig ikke så mye mer å si enn det som står på Instagram. Hun skriver på Instagram at hun alltid har sagt at kroppen er som den er, og at den ikke er plettfri og ikke nødvendigvis symmetrisk.  – Nå som jeg sitter her med én silikonpupp og én vanlig, så stemmer vel det ganske bra, og det er helt greit. Er det noe jeg skal ta med meg fra alt dette, så er det at dersom det er noe med kroppen din som endrer seg, føles rart eller feil - så må du ta det på alvor, skriver hun.  Brystkreft er den vanligste kreftformen blant kvinner, ifølge NHI. Hvert år får rundt 3500 norske kvinner diagnosen. Etter at hun la ut innlegget har støtteerklæringene rent inn. Flere kommenterer med hjerter.  Blant dem som kommenterer er journalist og sykepleier Ingeborg Senneset: «Gode Tuva. Kan ikke forestille meg opplevelsen eller følelsen. Vet bare hva det vil si å være redd og ha en «annerledes» kropp, forskyldt av en sykdom. Men det viktigste nå, er å si takk. Til deg. For at du klarer å dele dette, for å gi mot og motivasjon og å spre viktig informasjon. Det koster sikkert, men det er verdifullt», skriver Senneset.   Fellman er for tiden programleder i «Naked Attraction» på Discovery+. Før det jobbet hun i mange år som programleder i Juntafil på NRK P3. Der ga hun norsk ungdom råd om kropp og sex. Fellman er utdannet sexolog.  Programlederen er sammen med radio- og TV-profil Ronny Brede Aase. De to fikk et barn sammen i 2020.


Han har vært taus i flere måneder mens fremtiden hans har blitt forhandlet. Nå slipper Amor Layouni (28) seg løs i et eksklusivt intervju med VG. – Det har vært tungt. Vi begynte å forhandle om en overgang bort fra Egypt i starten av desember. Det har tatt lang tid. Til slutt sa jeg bare at de måtte bestemme seg, eller så blir jeg bare værende. Det ville ikke vært det beste for karrieren min, men jeg hadde ikke viket en tomme, sier Layouni til VG. Venstrevingen klar for Vålerenga, slik VG kunne avsløre mandag formiddag. Han ankom Oslo mandag kveld og ble presentert slik på klubbens Twitter-konto: Pennestrøket i hovedstaden, som binder ham til VIF i tre år, markerer enden på en langvarig overgangssaga rundt svensk-tuniseren. Det gir ham også anledning til å snakke ut om en rekke temaer. I dette VG-intervjuet åpner han opp om: VG lager TV-program om overgangsvinduet. I nyeste episode er den berømte fotballjournalisten Fabrizio Romano gjest: Studerte Fagermos Odd Vålerenga-fansens nye kjæledegge fikk sitt store gjennombrudd i Eliteserien i 2019 da han leverte ti mål og åtte målgivende pasninger på bare 21 kamper for Bodø/Glimt. Allerede da gjorde han seg observasjoner som skulle bli viktige for hans comeback til Norge halvannet år etter å ha forlatt landet. – Hver gang vi møtte Odd med Fagermo som trener, tenkte jeg at de hadde en spillestil som var veldig lik Glimt sin. Den passer meg bra, sier Layouni. Nå er Fagermo i Vålerenga – og det var en samtale med 53-åringen som utgjorde forskjellen for Layouni i valgprosessen. – Han er en avgjørende grunn til at jeg valgte VIF. Jeg vet hvilken fotball han ønsker å spille, og jeg har lagt vekt på at neste gang jeg skulle til en ny klubb, måtte jeg vite nøyaktig hvordan de spiller. Vålerenga-stilen passer meg perfekt. Det skjønte jeg fort da jeg snakket med Fagermo. Det var en god samtale. Vi fant tonen umiddelbart, sier Layouni, som kan få debuten sin i den VG+-sendte kampen mot Tromsø. – Vi jobbet med parallelle spor hele tiden, men desto mer kontakt Amor hadde med Fagermo, desto mer overbevist ble han. Han kunne tjent betydelig mer i Sverige, der de har artistskatt, men han ville virkelig til Vålerenga, forklarer agent Michael Kallbäck, som har tatt seg av forhandlingene med VIF. Her kan du se hvordan det gikk da Bernt Hulsker ble satt ut på besøk hos Amor Layouni: – Jeg gikk for pengene Det var ikke spillestilen som ble avgjørende for at han i september 2019 byttet ut Bodø med Kairo. I Pyramids FC fikk han nemlig en årslønn på nærmere 10 millioner kroner – netto! – Jeg gikk for pengene, innrømmer Layouni og fortsetter: – Det var for bra til å takke nei, helt enkelt. Jeg hadde spilt fotball hele livet uten å tjene skikkelige penger, så da jeg fikk den sjansen, var det bare å ta den. Sportslig ble det ingen suksess i Kleopatras rike. Han fikk bare 380 minutters spilletid for Pyramids i 2019/20-sesongen og noterte seg for to mål og to målgivende pasninger. – Det er et helt annet kontinent, en helt annen fotball, helt ulike mennesker. Jeg trengte tid på å komme inn i det, men der borte får du ikke tid til sånt. Du må levere nå, eller så er du ferdig. Det gikk bra i starten, men så ble det «kalabalik». Treneren som hentet meg, fikk sparken, de ville spille med innoverkanter, som ikke er min greie, og da ble det mindre og mindre spilletid, sier Layouni. Her kan du se ham ydmyke motstandere sist han spilte i Eliteserien: – Det går ikke an å knekke meg I høst havnet han dermed i klinsj med Pyramids. Klubben ville kvitte seg med ham til tross for at kontrakten hans varte til sommeren 2022. Ifølge agent Kallbäck begynte forhandlingene om en sluttpakke allerede for et halvt år siden. Siden skal Pyramids ifølge Layouni og agenten ha tatt i bruk ulike virkemidler. – Faen, altså


Nina Lise Berg var alene på jobb i butikken til Falkanger Sko, da kranen falt og forårsaket store skader på andre etasje i kjøpesenteret i Melhus. – Jeg har bare godt å si om Nina. Hun var positiv, omsorgsfull og godt likt blant alle hun hadde lederansvar for, sier Thor Arne Falkanger til VG. Han er eier og styreleder i Falkanger Sko, som har tolv butikker. – Nina hadde lederansvar hos oss i ni år. Hun var en dyktig og ambisiøs butikkleder som gjorde en god jobb, sier Falkanger. Nina Lise Berg bodde i Trondheim. Hun jobbet for Falkanger Sko i drøyt 16 år. De siste to årene var hun butikkleder på Melhus.  Det var Adresseavisen som først offentliggjorde navnet. Avdøde etterlater seg ektemann og tre barn. Markedsansvarlig ved Melhustorget Tone Moum Drazkowski uttaler at avdøde var fantastisk hyggelig, alltid blid og glad. – Hennes smittende og alltid tilstedeværende smil er beskrevet av våre mange ansatte på huset, skriver Drazkowski til VG. Senteret stengt Hun legger til at Berg var en meget dyktig og engasjert butikksjef som vil bli dypt savnet av alle ansatte på Melhustorget. Kjøpesenteret er stengt etter kranulykken. 300 ansatte er flyttet til andre butikkfilialer eller permittert. Thor Arne Falkanger har ikke fått tilgang til butikklokalene, men har inntrykk av at ødeleggelsene er store etter at kranen gikk gjennom taket. – Ubeskrivelig smell Tettstedet Melhus ligger langs E6 sør for Trondheim. Kranen var reist i forbindelse med bolig- og kjøpesenterutvikling på Melhustorget. I alt er planen å bygge 330 leiligheter over og omkring kjøpesenteret. Ulykken skjedde klokken 09.10, like etter åpningstid. Ansatte på senteret fortalte om et ubeskrivelig smell.  Den 60–70 meter høye kranen var ikke i bruk grunnet sterk vind. Ulykken etterforskes Direktør hos entreprenøren Hent AS Ben-Stian Unhjem sa at det var et voldsomt syn å se en så stor kran ligge brettet over et kjøpesenter. – Kranen skal etter vårt syn tåle værforholdene den blir utsatt for, fremholdt Unhjem, som er ansvarlig for prosjektgjennomføring i selskapet. Trøndelag politidistrikt og Arbeidstilsynet etterforsker ulykken. – Med bakgrunn i sakens omfang vil det ta tid å klarlegge eventuelle straffbare forhold, sier påtaleansvarlig Karin Hvidsten Roven.

Kranvelten:  Nina Lise Berg (56) døde på jobb


WASHINGTON D.C. (VG) Det var forventet at opp mot 700 skulle delta. Kongressen var omkranset av høye gjerder og nasjonalgarden sto klare til å rykke inn ved behov. Men «Justice for J6»-demonstrasjonen trakk kun et fåtall.  «Better safe than sorry» har kanskje aldri vært mer passende enn til å beskrive politiets tilstedeværelse under støttedemonstrasjonen for Kongress-stormerne. Området rundt Kongressen var sperret av, og for å ha kontroll på massene som var ventet var det parkert brøytebiler tett inntil hverandre. Tungt uniformert politi voktet den første sperringen ved The Capitol Reflecting Pool og nasjonalgarden var klare til å rykke inn hvis ting eskalerte.  BAKGRUNN: USAs hovedstad i beredskap: − Tar ingen sjanser «Behandles inhumant» Kontrastene kunne ikke vært større til da tusenvis av Trump-supportere og høyreekstreme tok order fra USAs tidligere president, Donald Trump, om å «marsjere mot Kongressen».  Av de 700 som var ventet at muligens kom til å delta, møtte kun et fåtall opp.  Men budskapet til de fremmøtte var likevel klart:  – Jeg støtter de som ble arrestert den dagen, sier Steven Zabinski og holder fast rundt skiltet sitt hvor det står «Support for January 6th patriots». Støtte til 6. januar-patriotene, på norsk.   Zabinski er av den oppfatning at de fengslede er politiske fanger, og at de blir behandlet inhumant av amerikansk rettsvesen.  – Jeg hadde aldri trodd at vi skulle få se politiske fanger i USA, sier han og forteller at han heller aldri hadde sett for seg at de som stormet kongressen den dagen kom til å «bli kastet i fengsel» og «bli latt værende der».  Fem mistet livet som følge av stormingen og nær 140 politimenn ble skadet. Flere hundre har siden blitt straffeforfulgt i det som har blitt beskrevet som «det største digitale åstedet i historien». Totalt skal politiet sitte på over 15.000 timer med video. På scenen under støttedemonstrasjonen ble det lest opp brev fra ektefeller og foreldre av dem som sitter fengslet.  En kvinne sammenlignet behandlingen Kongress-stormerne får i fengselet med hvordan jødene ble behandlet under andre verdenskrig.  For ordens skyld: Denne påstanden stemmer ikke. Fra talerstolen hevdes det også at mange av dem som er siktet ikke begikk voldshandlinger, og at de kun utøvde sin konstitusjonelle rett til å delta i en politisk protest. Sammenligner med George Floyd – Jeg vil se ham i fengsel for drap, sier demonstranten Lory Smith. Hun sikter til politimannen Michael Byrd som under stormingen avfyrte skuddet som drepte Ashli Babbitt i det hun og flere andre forsøkte å ta seg inn gjennom en politisperring inne i Kongressen.  Smith er av den oppfatning at Byrd bør straffes slik Derek Chauvin – politimannen som drepte George Floyd - ble straffet. Han fikk 22 år og seks måneder for drap.  Bakgrunn: Floyd-familien til VG etter historisk dom: −Vi feirer denne straffen Hun presiserer likevel at hun ikke støtter de som deltok i selve stormingen – samtidig som hun sier at de nå blir behandlet på en «inhuman måte» i fengselsvesenet.  Ifølge amerikansk presse er rundt 60 – av 610 som er straffeforfulgt – fortsatt bak lås og slå. Disse er identifisert som en trussel mot allmennhetens sikkerhet.  Trump viste denne uken sin støtte til demonstrantene – likevel var det få politikere som deltok, med unntak av Kongresskandidat Joe Kent.  Også han har fått støtte av Trump, etter at han bestemte seg for å ta opp kampen mot republikanske Jaime Herrera Beutler som stemte for å felle Trump i riksrettstiltalen.  – Dette er bra. Det er et fredelig arrangement hvor 200–300 viser sin støtte og utøver sin konstitusjonelle rett, sier han til VG.  Les også: Slik opplevde politimannen Harry Dunns Kongress-stormingen «Kjemper mot fascisme» Politiet har fryktet voldshendelser i forbindelse med demonstrasjonen, og spesielt knyttet til sammenstøt mellom deltagere i støttedemonstrasjonen og eventuelle motdemonstranter.  En av de som valgte å ta til motmæle og stilte seg midt blant demonstrantene var Medea Benjamin. – Jeg var rasende under stormingen 6. januar

Støtter kongress-stormerne:  - Helt uhørt


KATOWICE (VG) Han håper å kjempe om gull i håndball-VM. Men det blir uansett ikke det største som har skjedd Harald Reinkind det siste året. Håndballgutta har kommet i en alder hvor kjærligheten og familielivet blomstrer. Det kommer garantert til å smelle når Norges tøffe høyreback møter den tyske stjernen Juri Knorr i duell mandag kveld. Men i Toscana sist sommer var det tid for livets mykere side. I vakre Montemerano giftet han seg med Lise Marie Karlsen Hagen. – Det var fantastisk. Vi hadde invitert venner og familie på et par dagers fest i flotte omgivelser. Godt vær og godt humør. Det passet fint å gifte seg nå som vi har fått to små og større forpliktelser, sier 30-åringen til VG. Bundesliga-veteranen traff Lise Marie på Tertnes Videregående i Bergen. Hun har to søstre i topphåndballen og har fulgt mannen gjennom en etter hvert lang karriere i utlandet. For seks år siden kom Tobias. Mens lillesøster Hedda meldte sin ankomst i 2020. Nå er de helt lag fra Bergen i den nordtyske håndballbyen. – Før kunne jeg bare tenke på meg selv. Nå er det flere som krever noe av meg. Det er litt sånn som lagsport er, sier Reinkind til VG mens tung snø daler fra en blygrå himmel i Polen. Helt motsatt fra drømmebryllupet for et halvt år siden. Han kobler familielivet til det sportslige. – Du skal tenke på dem rundt deg. På landslaget er det mange som begynner å bli eldre og få familie og unger etter hvert. Vi gleder oss over hverandres familieliv, sier Reinkind – kjent som en svært stabil kraft på banen. I 2021 var han den toppspilleren som spilte nest flest kamper i verden – 84 for klubb og landslag – av og til kombinert med basillene til småtrollene hjemme. Han har en personlig filosofi om ikke å synes synd på seg selv. – Det handler om innstilling. Ikke bare sutre over hver enkelt lille ting. Det er mange muligheter til å synes synd på seg selv. Men da kommer du ikke så mye videre, sier han. Reinkind er en del av en stor håndballfamilie. I sommer kjøpte ekteparet seg hus for 12,3 millioner kroner i Bergen. I samme nabolag har Kristian Bjørnsen investert i bolig. Der bor også Reinkinds søster som er gift med Bjørnsens bror. Og ikke nok med det: Kristian Bjørnsens søster Line (med 51 yngres- og rekruttlandskamper) er gift med Sebastian Barthold. Landslagets svogere på kanten, Bjørnsen og Barthold,  er begge også blitt pappa. I tillegg venter keeper Torbjørn Bergerud barn med samboer Karoline Dahl i Trondheim. Harald Reinkinds kone og unger kommer til Norges VM-kvartfinale i Gdansk onsdag. Hanna Oftedal Sagosen kommer også dit. Hun giftet seg med sin Sander i juni. Sagosen måtte bruke krykker på vei til alteret og ble rett etterpå ankeloperert for andre gang. Dermed gikk det nygifte paret glipp av begivenheten i Toscana. – Man vokser til, man modnes, man får andre verdier i livet, sier Sagosen til VG. Han er blitt 27 år, mener han er i ideell alder og jubilerer med sitt 10 mesterskap for Norge. – Energinivået er også et litt annet. For min egen del så løser jeg sudoku og hører på musikk på rommet i stedet for å fly rundt. Det handler om å kunne koble av litt i mesterskap, sier Reinkinds romkompis på Novotel i Katowice. – Hva betyr det for deg å familielivet på plass? – Det er det viktigste. Vi er veldig privilegerte. Håndball betyr alt når du står ute på banen. Men det er likevel viktigst at Hanna har det bra og at familien min er frisk og rask. Også Christian O’Sullivan (31) har opplevd gode ting på hjemmebane. I høst giftet han seg med sin Bettina Holthe. De ble i 2021 foreldre til Cornelia. Både mor og barn har vært på plass både i VM-oppkjøringen i Trondheim og under VM-kampene i Polen. – Jeg vil ikke prate så mye om privatlivet mitt, men det er jo hyggelig. Det er dem jeg skal dele livet mitt med. Cornelia tok sine første skritt i Trondheim


(Roma - Fiorentina 2–0) Helt på tampen av oppgjøret mot Fiorentina, kom tidligere Bodø/Glimt-spiller Ola Solbakken (24) inn til sin Roma-debut. Etter lengre tids spekulasjoner ble trønderen offisielt klar for den italienske gigantklubben 1. januar. Solbakken signerte gratis for klubben etter å ha gått ut kontraktstiden med Glimt.  Da José Mourinhos menn tok imot Fiorentina søndag kveld, var han for første gang med på benken i seriemsammenheng. Roma spilte elleve mot ti etter en utvisning og ledet allerede kampen 2–0 da Solbakken kom inn til sin debut. Solbakken erstattet tomålsscorer Paulo Dybala da stadionuret viste 88 spilte minutter. – Det var helt rått. Stemningen på Stadio Olimpico er helt syk, sier Solbakken til VG etter debuten.  Solbakken, som vant Eliteserien to ganger med Bodø/Glimt, imponerte stort da de gule og sorte sjokkerte Roma og vant 6–1 på Aspmyra våren 2021. Romas nye nummer 18 noterte seg for 20 nettkjenninger iløpet av sine tre sesonger i Glimt-drakten. Roma er nummer syv på tabellen i den italienske toppdivisjonen. Alle Romas seriekamper kan du se hos VG+ Sport.


Lederen av Oslo Arbeiderparti, Frode Jacobsen, sier til VG at de nå må diskutere hva de skal gjøre før bystyret onsdag. Et alternativ kan være at Raymond Johansen stiller kabinettsspørsmål.  Rødt varslet tirsdag at de vil støtte mistillitsforslaget mot MDG-byråd Lan Marie Berg. Lederen av Oslo Arbeiderparti, Frode Jacobsen, sier til VG at de vil nå må diskutere hva de skal gjøre før bystyrets møte i morgen. – Vi har hørt hva Rødt har sagt og sett deres konklusjon. Vi er uenig i de vurderinger som er gjort og mener det ikke er grunnlag for mistillit. Fram til bystyrets møte i morgen vil vi diskutere nærmere hva dette betyr skriver Jacobsen i en sms til VG. Han ønsker ikke å utdype sine kommentarer.  Oslo-politikken har et parlamentarisk system der byrådet må ha tillit fra et flertall i bystyret. Dersom bystyret ikke har tillit til byrådet, vil det måtte gå av. Peker på Johansen Byrådslederen kan også stille kabinettsspørsmål, som vil si at han sier at byrådet går av dersom de ikke får gjennomslag for sitt syn i et spørsmål. Rødts gruppeleder i Oslo bystyre, Eivor Evenrud, fikk spørsmål på pressekonferansen om hvorvidt partiet har diskutert med byrådslederen hva slags konsekvenser en mistillit fra Rødt vil få – som dermed sikrer flertall for mistillitsforslaget. Til det svarte hun: – Nei. Jeg har sagt flere ganger i media tidligere at de vurderingene er opp til Raymond Johansen å ta. Bystyremøtet er planlagt klokken 12 i morgen. Raymond Johansen har foreløpig ikke gitt kommentarer i saken til VG. Det har heller ikke MDGs Lan Marie Berg.


ILA / KRISTIANSAND (VG) Faren til Viggo Kristiansen sier det er en gledens dag etter at Høyesterett besluttet at sønnen skal løslates. Tirsdag ettermiddag meldte Høyesterett og Viggo Kristiansen (42) løslates. Kjennelsen er enstemmig. – En gledens dag. Vi tok det likevel roligere enn da saken ble besluttet gjenopptatt, men dette er et nytt steg på veien for oss. Nå har vi kun en sak igjen, sier pappa Svein Kristiansen til Fædrelandsvennen.  Han skal nå sette seg inn i bilen for å hente sønnen hjem. – Jeg kjører inn til Oslo og henter ham hjem. De fleste tingene hans har vi hentet tidligere, men vi planlegger nå å ta med oss de siste sakene. Vi har ingen store planer annet enn å ha to kaffekopper i bilen og en vanlig kjøretur hjemover, sier Kristiansen til avisen. Når Kristiansen løslates, er fremdeles uklart. – Det skjer så snart det er praktisk mulig. Det kan skje i kveld, sier forsvarer Bjørn André Gulstad til pressen utenfor Ila fengsel klokken 17.45. – Hva gjør Kristiansen nå? – Akkurat nå absorberer han det endelige resultat. Han hadde fått med seg resultatet via media, før jeg kom inn. De har jo TV også på Ila. Vi fikk en god samtale rundt det og han tar det med fatning, sier Gulstad.  – Reflektert Viggo Kristiansen Han beskriver møtet som minnerikt og sterkt. – Det var en oppsummering av tiden på Ila. Tanker rundt egen situasjon og fremtid, utfordringer og tanker om risiko. Tanker om andres oppfatning av hans rolle i denne saken og mye refleksjon. Det var en reflektert Viggo Kristiansen. Han har det så godt som han kan ha det etter 21 år, sier Gulstad og legger til:  – Nå er det en gjenopprettingsprosess. Ta hverdagen tilbake, komme hjem til familien. Det er alltid godt for en sønn. – Synes han det er litt skummelt å komme ut? – Etter 21 år i fengsel er det meste skummelt. – Anser han seg selv klar for å møte samfunnet igjen? – Ja. Mer ja enn nei. Han er mer klar til å møte samfunnet enn å sitte lenger i fengsel, sier Gulstad. Kontaktforbud Familien til de drepte jentene har allerede bedt om at Kristiansen får kontaktforbud mot dem når han løslates fra fengsel, og denne prosessen er allerede satt i gang hos politiet i Oslo. – Avgjørelsen var som ventet. Når påtalemyndigheten har gitt til kjenne at de ikke vil forlenge forvaringen og heller ikke sørge for en ordnet overgang til frihet, det synes vi er svært uheldig, sier bistandsadvokat Håkon Brækhus til VG om at Kristiansen nå blir løslatt. Han sier at familien er bekymret for hvordan det vil bli å ha Kristiansen i nærheten. – De er bekymret, og derfor har man bedt om dette kontaktforbudet. Vurderer å be om beskyttelse Forsvarer Arvid Sjødin har allerede varslet at de nå diskuterer om Viggo Kristiansen har behov for beskyttelse for å få ivaretatt sin egen sikkerhet når han nå kommer ut fra fengsel. – Vi ser på dette nå. Vi ser at det er mye hat i sosiale medier, hvor folk er oppildnet over saken. Vi ser ikke bort ifra at vi vil be om det formelt nå, sier han til VG. Kristiansen har sonet en forvaringsdom i 21 år for voldtekt og drap på Stine Sofie Sørstrønen (8) og Lena Sløgedal Paulsen (10) i Baneheia i mai 2000. Han har hele tiden hevdet sin uskyld, og har begjært saken gjenopptatt en rekke ganger. Mandag kunne VG skrive at påtalemyndigheten ba om at Kristiansen løslates.  – Påtalemyndigheten har nå oversendt den til Ila fengsel og bedt om at den iverksettes så snart som mulig. Utover det har jeg ingen kommentar, sier statsadvokat Andreas Schei til VG tirsdag.  – Mange som har sviktet – Det er mitt arbeid fra 2008 til 2012 som gjør dette mulig, sier Kristiansens tidligere advokat Sigurd Klomsæt til VG. Han mener at arbeidet han har gjort med sakkyndigvurderinger fra utlandet og Norge har bevist at Kristiansen ble uskyldig dømt av tingrett og lagmannsrett

- Jeg kjører inn til Oslo og henter ham hjem


Flere enn 1400 delfiner ble drept på én dag under et tradisjonsrikt og såkalt «Grindadrap» på Færøyene. Nå vender flere seg mot tradisjonen. – Det var en stor feil, sa Olavur Sjurdarberg etter rekorddagen. Han er leder i Den Færøyske hvalfangstforeningen, men deltok ikke selv under årets fangst. De fant først ut hvor stor hvalgruppen var, da de hadde startet å drepe dem, fortalte han til BBC.  – Noen burde ha visst bedre. Folk flest er i sjokk over hva som skjedde, fortsatte han. Til tross for dette, var fangsten ifølge Sjurdarberg godkjent av myndighetene og ikke i strid med loven. Fangsten av grindhvaler og delfiner, som er en flere hundre år lang tradisjon på Færøyene, får nå sterk kritikk fra flere hold – også blant dem som egentlig støtter den, slik som Sjurdarberg. For søndag ble det ifølge BBC drept 1428 kvitskjevinger – også kjent som kortsnutet delfin og hvitsidet stillehavsdelfin – under tradisjonen «Grindadrap» som betyr hvalfangst på færøysk. Det antas at det aldri før har blitt drept så mange delfiner på én dag på Færøyene.  En stor gruppe delfiner ble jaget inn i den største fjorden på øygruppen – båter skremte dyrene inn på grunt vann ved stranden Skalabotnur, der folk sto klare til å drepe dem med kniver, ifølge den britiske kanalen. Vannet skiftet farge fra blått til rødt idet kadavrene ble dratt opp på land, for så å bli fordelt til lokalbefolkningen. Videoer fra stedet viser delfiner som kaver rundt i vannet samtidig som hundrevis av mennesker ser på. Til slutt ble hver eneste av delfinene drept, ifølge organisasjonen Sea Shepherd som jobber for bevaring av havet. Ifølge den færøyske regjeringen blir det i snitt drept 600 grindhvaler hvert år, mens tallet skal være lavere for kvitskjevinger, 25 i 2020 og 10 i 2019. I 2015 skrev VG om drapene, da ble det imidlertid drept rundt 250 grindhvaler på én dag.  Men årets antall får kraftige reaksjoner, for det overgår den forrige rekorden på 1200 drepte grindhvaler i 1940.  – Folk var rasende, sa færøyske Sjurdur Skaale som sitter i det danske Folketinget. Han besøkte Skalabotnur dagen etter slaktingen. Ifølge ham er drapene på disse delfinene «lovlige, men ikke populære».  Den nasjonale reaksjonen var «forvirring og sjokk på grunn på grunn av det uvanlige høye antallet», sa den færøyske journalisten Trondur Olsen.  Han jobber i statskanalen Kringvarp Færoya som laget en «kjapp» avstemming der de spurte folk om man skulle fortsette å drepe disse delfinene.  – Like over 50 prosent sa nei, og like over 30 prosent sa ja, ifølge Olsen. Samtidig viste en annen og separat avstemming at 80 prosent var for å fortsette å drepen grindhvaler.  Den færøyske hvaljakten er ikke-kommersiell og blir organisert på lokalt nivå, ifølge BBC. Ofte er de også spontant arrangert i anledning at noen oppdager en gruppe hvaler. Og for å delta må man ha godkjent opplæring til å drepe hvalene. Politikeren Skaale hevder jakten var «humane» om den blir utført på riktig måte som involverer en spesiallaget lanse som brukes til å kutte ryggmargen til hvalene eller delfinene, før nakken så blir kuttet.  Ifølge Skaale tar det med denne metoden, «mindre enn et sekund å drepe en hval». Havverngruppen Sea Shepherd er imidlertid ikke enige i det estimatet.  De mener at «drepingen av delfiner og grindhvaler sjelden går så kjapt som den færøyske regjeringen» hevder den gjør. – Grindadrap-jakter kan ende opp i dårlig organiserte og langvarige massakrer, hevder organisasjonen, og legger til: – Grindhvalene og delfinene kan bli drept over lengre perioder rett foran slektningen deres mens de er strandet på sand, berg eller bare kaver i det grunne vannet. – Helt grusomt  Dyreaktivisten Samuel Rostøl har selv nettopp vært på Færøyene som frivillig for organisasjonen Sea Shepherd


PLANICA (VG) Gullkvartetten fra kvinnestafetten i Planica-VM får fornyet tillit av landslagsledelsen på lørdagens 30 kilometer i klassisk stil. Det ble klart da Norges Skiforbund offentliggjorde uttaket fredag morgen. Dermed får Astrid Øyre Slind, Anne Kjersti Kalvå, Ingvild Flugstad Østberg og verdenscupleder Tiril Udnes Weng sjansen til å øke Norges medaljebeholdning i Slovenia ytterligere. De samme fire jentene gikk Norge inn til et overraskende gull på stafetten torsdag. Tremilsuttaket kom ikke som noen stor overraskelse. Slind har siktet mot distansen i lengre tid. Kalvå, Østberg og Udnes Weng har vist seg som de sterkeste norske kortene på distanse så langt i Planica. Det har blitt norsk gull på hver eneste VM-tremil for kvinner siden verdensmesterskapet på hjemmebane i Oslo i 2011. Therese Johaug har vunnet fire av de seks siste gullene på distansen, mens Marit Bjørgen har tatt de to øvrige. Også de tre siste OL-gullene på tremil har Johaug og Bjørgen fordelt mellom seg. Bjørgen vant i 2014 og 2018, mens Johaug gikk til topps i Beijing i fjor. På tremila i Oberstdorf-VM for to år siden tok Heidi Weng sølvet bak Johaug, mens svenske Frida Karlsson ble nummer tre. Denne gangen er verken Johaug eller Weng med. Weng var med i den norske VM-troppen, men reiste hjem tidlig i mesterskapet fordi hun ikke følte seg klar til å konkurrere. (NTB)


ULLEVAAL STADION (VG) Manchester City-stjernen Erling Braut Haaland (22) reagerte på NRKs spørsmål om eierne i klubben. NRKs reporter stilte følgende spørsmål til Haaland på en pressekonferanse i Oslo onsdag:  – Eierne i Manchester City beskyldes for massive menneskerettighetsbrudd og for å fengsle egne innbyggere. Du spiller nå for Manchester City. Hva tenker du om eierne i klubben du representerer? – Jeg har aldri møtt dem, så jeg kjenner de ikke sånn. Det er ganske kraftige beskyldninger du kommer med der. Når du sier det på den måten, kan jeg ikke annet enn å ikke si så mye om det. Jeg synes det blir litt for drøye ord der, svarte Haaland. City eies av sjeik Mansour bin Zayed Al Nahyan, som er visestatsminister i Abu Dhabi i De forente arabiske emirater. Sjeik Mansour bin Zayed Al Nahyan har kun vist seg på Etihad Stadium en gang – i 2010 mot Liverpool.  NRK stilte et nytt spørsmål om at eierne beskyldes for å drive sportsvasking og at Haaland-kjøpet er en del av agendaen om sportsvasking.  – Jeg har vært City-fan hele livet. Faren min har spilt der. Som dere ser ... Jeg har scoret 14 mål og fått en grei start på sesongen. Det er det sportslige jeg tenker på. Nok en gang gjorde jeg et godt klubbvalg med tanke på trener, spillere, ditt-en og datt-en. Jeg har vært City-fan og det er sånn det bare har vært. Når jeg gikk til City, er det for å utvikle meg mest mulig på en positiv måte, sier Haaland. – Jeg har en drøm, som mange andre, om å bli best i denne verden. Landslagssjef Ståle Solbakken mener man skal være forsiktig med legge ansvaret på unge spillere når det kommer til sportsvasking.  – Det jeg tenker, er at det er veldig vanskelig å putte et stort ansvar på enkeltindividet. City er godkjent av Premier League, og hvor grensa går på alt det der er helt umulig. Det er mye større enn enkeltindividet. Det er et mye større politisk spørsmål enn at enkeltindividet skal stå til ansvar for det, sier Solbakken.  I De forente arabiske emirater er det dokumentert manglende ytringsfrihet og likestilling, samt uverdige arbeidsforhold for fremmedarbeidere. Kritikere mener eierne av Manchester City bruker klubben og blant annet kjøp av store stjerner til å avlede oppmerksomheten fra det som skjer i deres hjemland. – Haaland vil få lønnen sin fra et av verdens aller mest brutale og voldelige regimer, sa Midtøsten-ekspert Nicholas McGeehan til VG i mai. Manchester City har tidligere vært anklaget for brudd på Financial Fair Play-reglene. VG, Der Spiegel og resten av nettverket i European Investigative Collaborations (EIC) har tidligere vist hvordan myndighetene i Abu Dhabi spytter enorme pengesummer direkte inn i Manchester City, på siden av sponsoravtaler. Haaland har fått en drømmestart i Manchester City med 14 mål på 11 kamper etter overgangen fra Borussia Dortmund. For Norge står spissen med 20 mål på 21 kamper.  Gruppeleder Norge møter Slovenia borte lørdag og Serbia hjemme neste tirsdag i de to siste Nations League-kampene.  Ståle Solbakken fortalte at det fortsatt er usikkerhet rundt kaptein Martin Ødegaards skade.  – Vi håper vi får gode nyheter i løpet av dagen. Slovenia-kampen begynner det å haste for, det sier seg selv. Men vi har en kamp mot Serbia tirsdag som jeg er rimelig sikker på at han når, sier Solbakken.

Presset om klubb-eiere:  - Ganske kraftige beskyldninger


Aldri tidligere har noen blitt dømt til å betale så mye i erstatning for ærekrenkelser som radioverten Alex Jones ble denne uken. Eksperter tror han vil bli «evig jaget». 10,3 milliarder kroner.  Det er summen Jones er dømt til å betale for sine konspirasjonsteorier om barna som ble drept i skoleskytingen ved Sandy Hook barneskole i Newton, Connecticut i 2012. Pengene er erstatning til foreldrene til fem av barna, familiemedlemmer til tre ansatte, samt en FBI-agent som ankom åstedet. – Jeg tror det er den største ærekrenkelsesdommen i amerikansk historie. I hvert fall hva kompensasjon angår, sier Jesse Gessin, som er jusprofessor ved University of California, til NBC News.  Hans reaksjon på dommen forteller det meste: – Jeg var fullstendig, fullstendig sjokkert. Det er rett og slett en utrolig dom. Og selv om Jones er god for mye penger er selv ikke han i nærheten av å ha slike summer tilgjengelig. Det kan fort bety at alt han måtte tjene i fremtiden vil måtte gå med til å betale for erstatningen.  – Han kan bli tvunget til å leve på et eksistensminimum, sier den tidligere statsadvokaten Richard Signorelli til TV-kanalen.  Han sier alt Jones foretar seg fremover vil bli fulgt med på: – Han vil være evig jaget, og jeg tror aldri han vil kunne unnslippe konsekvensene av denne dommen. Også Signorelli kaller det en «historisk høy erstatningsdom» mot et enkeltindivid.  Trakassert i årevis Bakgrunnen for den er altså påstanden Jones lanserte i sin nettavis InfoWars om at massakren, som kostet totalt 26 personer livet – blant dem 20 skolebarn, var en bløff som var iscenesatt av skuespillere for å skape blest om den lette tilgangen på våpen i USA. Kort fortalt hevdet han i en årrekke at disse familiene har forfalsket døden til sine barn, som var i 6-7-årsalderen.  I retten har foreldre fortalt hvordan de i årevis er blitt trakassert og truet av fanatiske tilhengere av Jones og hans konspirasjonsteori. Advokat til familiene ba juryen dømme Jones til en så stor erstatning at de ville ruinere InfoWars, som sprer en lang rekke konspirasjonsteorier til sine tilhengere. «Latterlig» Dette er den andre rettssaken Jones har vært i. Den første var tilbake i august, da han ble dømt til å betale foreldre til to andre barn over en halv milliard kroner i erstatning. Jones står samtidig overfor en tredje og siste rettssak. Også i den risikere han en heftig erstatningssum. Dommen denne uken omtaler Jones, som var på lufta med sitt radioprogram da den falt, for «latterlig».  Han lovet umiddelbart å anke, og har lovet å gjøre sitt for å holde rettsprosessen gående i flere år.  – Tror disse folkene virkelig at de vil få pengene? sa han ifølge Forbes på sendingen sin. Tror summen blir redusert Flere eksperter sier at det ikke er utenkelig at erstatningssummen vil være redusert når en rettskraftig dom før eller siden foreligger.  – Min følelse er at summen vil bli redusert, men at det fremdeles vil være en svært høy sum. Jeg ser ikke noe scenario hvor vi ikke snakker om hundrevis av millioner av dollar, sier Ryan O’Neill, som er æreskrenkelsesadvokat og jusprofessor ved Quinnipiac University. 100 millioner dollar er i overkant av 1 milliard norske kroner. Med andre ord snakker vi fremdeles flere milliarder kroner. Det er uansettå høyst usikker hvor mye de etterlatte faktisk vil få utbetalt, enten dommen til syvende og sist blir stående slik den falt i delstaten Connecticut onsdag, eller om den skulle bli noe redusert.  Det som er sikkert er at Alex Jones har tjent store summer på sin nettavis og sitt radioshow, og at hans konspirasjonsteorier – om Sandy Hook-massakren, men også om andre ting – har vært med på å trekke lesere og lyttere, og dermed økt inntekten hans.  Overførte eiendom til kona I rettssaken i august vitnet en rettsøkonom, som anslo at Jones og hans selskaper er verdt et sted mellom 1,4 milliarder kroner og 2,9 milliarder kroner.  Jones’ forsvarere avviste disse summene. Selv hevdet Jones på sin radiosending onsdag at han «bare» er god for rundt 21 millioner kroner


De to saudiarabiske søstrene Asra Abdullah Alsehli (24) og Amaal Abdullah Alsehli (23) ble funnet døde i sin egen leilighet i Sydney i begynnelsen av juni. To måneder senere vet politiet fremdeles ikke hva som skjedde med dem.  Søstrene ble funnet døde av politiet i Australia begynnelsen av juni. Da hadde søstrene ikke betalt leie på flere måneder, og politiet sa at gammel post hadde hopet seg opp foran døren, melder BBC.  Da de kom inn i leiligheten fant de søstrene døde i hvert sitt soverom. Ingen av kvinnene viste noen åpenbare tegn til skade.  Politiet anslår at jentene hadde ligget døde i leiligheten siden starten av mai, og beskriver dødsfallene som mistenkelige og uvanlige.   Leiligheten viste heller ingen tegn på at noen hadde brutt seg inn.  To måneder etter søstrene ble funnet har politiet fremdeles ikke kommet nærmere noen oppklaring på hva som skjedde med søstrene.  Rettsmedisineren i Sydney har ikke konkludert i saken hvordan kvinnene døde. Og de innledende toksikologi- og obduksjonsresultatene ga ingen svar på dødsårsaken.  Politiet har i flere omganger spurt publikum om hjelp til å finne ledetråder i saken. Søstrenes død har skapt mye oppmerksomhet i Australia, og mange spekulerer i hva som egentlig skjedde med dem.  The Guardian meldte torsdag om at de to kvinnene er sendt hjem til Saudi-Arabia i forrige uke, hvor de ble begravd i henhold til islamske tradisjoner.  Søstrenes familie har ikke uttalt seg til media etter at de ble funnet døde, men skal ha vært i kontakt med politiet i den australske delstaten New South Wales.  Søskenparet flyktet fra Saudi-Arabia til Australia i 2017, hvor de søkte om asyl. Det er derimot uvisst hva som er årsaken til at de søkte asyl.  Ifølge australsk presse skal en av kvinnene ha flyktet fra Saudi-Arabia på grunn av sin seksualitet, og den andre flyktet fordi hun hadde blitt ateist. Både homoseksualitet og ateisme er ulovlig i det konservative muslimske landet.  The Guardian skriver at søstrene ha deltatt på på et skeivt arrangement for kvinner i januar, hvor de fortalte om at homofile kvinner lever i frykt i Saudi-Arabia.  En kvinne fortalte til the Guardian at hun snakket med kvinnene om hvor utrygt det er for Saudi kvinner å være åpent skeiv. At det å være åpen om sin seksualitet satte de i fare og gjorde de til et mål.  – Derfor ville jeg si ifra til politiet, slik at de visste at søstrene åpen utforsket deres seksualitet, sier hun til the Guardian.  Et av sporene New South Wales Police etterforsker er hvorvidt søstrene kan ha fryktet å bli forfulgt for sin seksualitet i hjemlandet.  Human Rights Watch World Report for 2022 sier at at selv om Saudi-Arabia ikke har noen skreven lov om seksuell orientering eller kjønnsidentitet, bruker dommere prinsipper fra ukodifisert islamsk lov for å sanksjonere personer som mistenkes for å begå seksuelle aktiviteter utenfor ekteskapet, inkludert forhold av samme kjønn.  Begge kvinnene studerte og jobbet i Sydney, og naboene har fortalt at de for det meste holdt seg for seg selv.  Lederen i bygningen de bodde i, Michael Baird, sa at søstrene spurte han om han kunne sjekke sikkerhetskameraene i oppgangen i månedene før de ble funnet døde.  – De var bekymret for at noen hadde gjort noe med maten deres, sier Baird til Sydney Morning Herald. Da han gikk gjennom videopptakene kunne de ikke bekrefte noe slikt.  Baird sa til avisen, at søstrene virket nervøse og som om de var redd for noe.  Meldingen om søstrenes dødsfall har skapt reaksjoner hos Saudiske kvinner i Australia.  – Mange av oss ser oss over skulderen, sier Saffaa, en australsk aktivist til BBC. I frykt for å bli gjenkjent oppgir hun kun fornavnet til avisen.  Hun forteller at det saudiske regimet og kvinnenes familier kan utgjøre en fare for kvinner som har flyktet fra regimet. Selv etter at de har bosatt seg i andre land.  Saffaa viser til Dina Ali Lasloom, som i 2017 flyktet til Filippinene, før hun ble tvunget tilbake til Saudi-Arabia av slektninger. Ingen har hørt fra henne siden

Saudiske søstre funnet døde:  Forblir uløst


Magnus Carlsen (31) har vært svært ordknapp om sin helt sentrale rolle i sjakkbråket den siste måneden. Men nå tar han bladet fra munnen og retter kraftige beskyldninger mot Hans Niemann (19).  Carlsen skriver blant annet dette i en uttalelse lagt ut på Twitter mandag kveld: «Jeg tror Niemann har jukset mer – også nylig – enn han har innrømmet offentlig». Det er spesielt to hendelser mellom Carlsen og Niemann som har sørget for fullt bråk og kaos i sjakkverden den siste måneden. Først da de to møttes ansikt til ansikt under et parti i Sinquefield cup i starten av september. En kamp den norske verdenseneren tapte. Dagen etter trakk Carlsen seg fra turneringen. Og da de aller fleste ønsket en forklaring, svarte Carlsen i stedet med en kryptisk melding.  Dramaet eskalerte da duoen møttes til ny kamp i en ny turnering gjennom hver sin PC for nøyaktig en uke siden. Carlsen valgte å gå til det skrittet å tape med vilje etter ett trekk, en handling Carlsen fikk krass kritikk for. «Progresjonen har vært uvanlig» Men mandag kveld letter Carlsen på sløret og retter altså kraftige beskyldninger mot Niemann.  «Progresjonen hans har vært uvanlig og gjennom kampen vår i Sinquefield cup fikk jeg inntrykk av at han ikke en gang var nervøs eller fullt ut konsentrert på kampen i en kritisk stilling, mens han med svarte brikker spilte meg ut på en måte jeg mener bare en håndfull spillere klarer», forklarer Carlsen videre. Far og manager Henrik Carlsen ønsker ikke å utdype sønnens uttalelser overfor VG. – Utrolig skuffende Niemann selv har for øvrig avvist alle påstander om at han har jukset over brettet, men har innrømmet juks ved to anledninger: som 12- og 16-åring på internett. Han gikk samtidig hardt i rette med Carlsen etter nordmannen trakk seg fra Sinquefield-turneringen: – Å se min største helt prøve å angripe og ødelegge sjakk-karrieren min, er utrolig skuffende, sa han i et intervju han delte på Twitter. Ønsker mer konkret Carlsen NRKs sjakkekspert Torstein Bae har naturligvis fått med seg utviklingen i saken mandag kveld. Han mener Carlsen med sin uttalelse tar saken «litt videre» når han hevder «det var litt muffins» i partiet under Sinquefield cup.  Bae påpeker imidlertid at den overordnede situasjonen har stått – og fortsatt står på stedet hvil etter tre lange uker med kryptiske meldinger og spekulasjoner.  – Det jeg og mange andre hadde håpet på er mer kjøtt på beinet og trekk som dokumenterer at det er umulig for et menneske å spille på denne måten. Det hadde vært ønskelig at Magnus hadde vært enda mer konkret på det her, sier Bae. Carlsen forteller i mandagens melding til sine følgere at han vet mange er frustrert over handlingene hans den siste tiden.  – Jeg er (også) frustrert. Jeg har lyst til å spille sjakk, og spille på det høyeste nivået i de beste turneringene, sier han. 31-åringen påpeker mandag kveld at han mener juks er en eksistensiell trussel mot sjakken. Han er også klar på at arrangører av kamper, turneringer og alle som bryr seg om spillet seriøst må vurdere å øke både tiltak og metoder for å oppdage juks. Carlsen avslører også for første gang – selv om hans rivaler har antydet det tidligere – at han vurderte å trekke seg fra Sinquefield Cup da han fikk høre at Niemann skulle stille.  «Vi må gjøre noe med juks og for min del fremover så ønsker jeg ikke å spille mot folk som gjentatte ganger har jukset tidligere. Fordi jeg vet ikke hva de er kapable til å gjøre i fremtiden», skriver Carlsen – og avslutter slik: «Det er mer jeg har lyst til å si. Dessverre, på dette tidspunkt, er jeg forhindret i hva jeg kan si uten tillatelse fra Niemann til å snakke helt åpent. Så langt har jeg bare kunnet snakke om mine handlinger og de handlingene har gjort det klart at jeg ikke er villig til å spille sjakk mot Niemann


Søndag morgen ble det kjent at kjendishvalrossen Freya er avlivet. Reaksjonene har ikke latt vente på seg. Etter at det fredag ble kjent at Fiskeridirektoratet vurderte å avlive Freya, krevde flere, blant annet MDG at myndighetene fant en løsning som innebar at hvalrossen får leve. Slik ble det ikke. Søndag morgen ble Freya avlivet.  Fiskeridirektoratet sier at hovedgrunnen for avliving er at det har blitt for mange farlige situasjoner.  – Vi kjenner ikke til om det har vært livstruende situasjoner, men til tross for våre advarsler har ikke publikum hørt etter. Folk har gått altfor nær dyret, noen har løftet ungene sine frem for å ta selfier, sier fiskeridirektør Frank Bakke-Jensen til VG.  Avlivingen får flere til å reagere kraftig, blant annet bystyremedlem i Oslo, Eivind Trædal (MDG).  – Det er kollektiv svikt rett og slett. Vi har fått veldig tydelige advarsel, at dette dyret kan være farlig. At vi må holde avstand og ikke svømme i nærheten, eller sende ungene dit, sier han og legger til:  – Så er det klart at myndighetene og direktoratet har hatt et ansvar for å sørge for trygge rammer for dyret. Det har man funnet ut at man ikke klarte, og det synes jeg rett og slett er kritikkverdig av regjeringen. – Du sitter selv i bystyret, kunne dere ha gjort noe annerledes?  – Vi har ikke noen egen forvaltning som kunne ha satt av ressurser der i Oslo bystyre, men jeg synes det er oppsiktsvekkende at man ikke har funnet en måte å hjelpe dette dyret på som ikke krevde avliving. Det enkleste er jo gevær, men det burde være mulig å ente flyttet eller sette av ressurser til å vokte det. Leder i Naturvernforbundet, Truls Gulowsen, sier til VG at det ikke var noen grunn til å avlive Freya – Folk oppfører seg som idioter i møte med vill natur, sier han og mener områdene der Freya har vært, burde vært sikret bedre.  Gulowsen synes det er svært trist at Freya nå er avlivet, og mener det burde vært unngått. – Alle andre steder hvor den har vært, har man klart å holde folk unna. Man har klart å tilpasse situasjonen. Folk har vist hensyn, kommuner har lagt til rette og så har den dratt videre. – Men her i indre Oslofjorden så var det ikke nok interesse i å legge til rette, så ender det at man dreper den i stedet. Det er flaut. Gulowsen mener det er summen av at folk ikke har tatt hensyn, og at det ikke er satt inn tilstrekkelige ressurser til å legge til rette for hvalrossen i Oslofjorden. – Eneste grunn til at den måtte avlives, er at noen ikke gidder å ta vare på den – og det burde vi ha klart. Jeg regner med at mange blir forbanna og skuffet. Og det er det god grunn til. Fiskeridirektøren sier han forventer reaksjoner på avlivingen. – Denne saken skaper jo oppmerksomhet, og det er ingen som med lett hjerte forholder seg til noe sånt, men slik situasjonen har utviklet seg, mener vi det var riktig, sier Bakke-Jensen til VG søndag. Forventet at Freya fikk leve – MDG synes det er veldig trist at Fiskeriministeren ikke har klart å finne andre alternativer enn avlivning. Det hadde jeg trodd og forventet, sier nestleder i partiet, Ingrid Liland, til VG. Senest fredag meldte Kathrine Ryeng, forsker ved Havforskningsituttet, at de har laget en plan for hvordan en flytting kan gjennomføres. De ville imidlertid ikke kommentere hva planen innebar.  – Jeg skulle ønske fiskeriministeren sammen med fagfolk fra Fiskeridirektoratet hadde funnet sikkerhetstiltak som tok vare på både hvalrossen, og menneskers liv og helse samtidig. Fordi så mange har blitt glad i og engasjert seg i hvalrossens liv, synes Liland at vi i fremtiden må gjøre alt vi kan for at flere dyr ikke havner på villspor. – Freya er et symbol på 289 kritisk truede arter. Over hele kloden trenger naturen at vi sier stopp til naturødeleggelser, sier Liland. Liland sier til VG at de kommer til å følge opp saken videre i Stortinget


TBILISI (VG) Folk i Georgia tar til gatene til støtte for sine ukrainske søstre og brødre - og ser slett ikke bort fra at de kan bli neste land som får russisk militærbesøk. Georgia havnet i august 2008 i krig med Russland. Det var første gang siden 1979 som russiske tropper invaderte et annet land. Siden har Ukraina blitt neste land som er angrepet. – Vi er ikke redde for russerne, sier Mariam Kakasjvili (29), lege og politiker som VG treffer i demonstrasjonen i hjertet av Tbilisi. Hun har en blomsterkrans i de ukrainske fargene gult og lyseblått. – Jeg var 15 år da krigen i 2008 brøt løs. Jeg føler med mine ukrainske venner og hva de gjennomgår. Vi vet ikke hva Putin kan finne på, men vi kommer uansett til å forsvare vår frihet, fortsetter hun på engelsk. Hun avviser bestemt å snakke russisk inne i demonstrasjonstoget, der fy-ordene hagler mot den russiske presidenten. – Beklager språkbruken, smiler Teona (35) og bruker uttrykk som i Donald Duck & co  hadde blitt til «%»#/?#!». Om Putin. Hun visker oss i øret hva det betyr. – Den dummingen kan komme til å angripe oss også. Jeg husker krigen i 2008 da russerne bombet oss og nå okkuperer de 20 prosent av jorden vår.  Hun prøver å glatte over det faktum at den georgiske regjeringen ikke har støttet sanksjonene mot Russland. – Jo, det er riktig, men det kommer til å endre seg. Vi kan ikke gjøre sånn. En annen kvinne heter også Teona, vil heller ikke ha etternavnet på trykk i VG, er 25 år, tannlege og står med en plakat med «Heal the World». – Det er Michael Jacksons 30 år gamle sang. Alle georgiere er redde for at det samme kan skje med oss. Jeg har venner i Ukraina - de har det forferdelig nå, sier hun. – Foreldrene mine vet alt om dette. De kommer fra Abkhasia. Da russerne startet krigen der i 1992, måtte de flykte. De vet hvordan de føles å måtte forlate alt du eier og starte på nytt. Jeg ble født etter at de hadde bosatt seg her i Tbilisi. Megi Gogitidze (52) sparer heller ikke på banneordene når det handler om Vladimir Putin. Selv om hun også skryter av å være bestemor til fire barnebarn.  – Dette er også vår krig. Vi er også okkupert av russerne, sier hun - og sikter til utbryterrepublikkene Sør-Ossetia og Abkhasia. – Om russerne kommer? De er allerede her. De har ikke dratt.  – Hva sier du om at regjeringen i Tbilisi ikke støtter de vestlige sanksjonene? – Det er samme ulla, sier Gogitidze bestemt. – Georgia har sendt motstridende signaler i det siste, innrømmer Helge Blakkisrud ved Norsk Utenrikspolitisk Institutt (NUPI). – På den ene siden har de ikke sluttet seg til sanksjonene mot Russland, på den annen side sendte de denne uken en søknad om EU-medlemskap. – Hvorfor støtter ikke Georgia sanksjonene? – Det er en litt overraskende mangel på solidaritet fra georgisk side. Georgia har mange av de samme utfordringene som Ukraina med russisk-vennlige utbryterrepublikker og russisk anerkjennelse av disse. Begge landene har opplevd russiske krigshandlinger på 2000-tallet. 2000-tallet. De har også følt russisk press som følge av ønsket om tettere integrasjon med EU og NATO. Slik sett skulle man tro at Georgia ville ha gått mer aktivt ut og vist solidaritet og støtte til Ukraina i denne situasjonen, sier Blakkisrud.


Prins Joachim retter kraftig skyts mot moren fordi hun nå fratar barna hans titlene: – Jeg fikk fem dagers varsel på å fortelle mine barn at deres identitet er tatt fra dem. Ikke bare lekker det fra en gassledning ved dansk farvann som har satt hele Europa på alerten. Onsdag ble det sendt nye sjokkbølger gjennom Danmark etter at dronning Margrethe bestemte seg for at prins Joachims barn ikke lenger får kalle seg prinser og prinsesser fra 1. januar. Begrunnelsen fra dronningen er at de fire barnebarna da i «høyere grad skal kunne forme sine egne liv uten å være begrenset av spesielle hensyn og forpliktelser». – Føler seg utstøtt De fire vil beholde plassen i arverekkefølgen. Og de får bruke sine titler som greve og grevinne av Monpezat. Prins Joachim mener dette kom som lyn fra klar himmel, og i en felles uttalelse med sin ekskone, grevinne Alexandra, går de uvanlig krast til verks i den danske avisen B.T.  – Barna føler seg utstøtt. De kan ikke forstå hvorfor identiteten blir tatt fra dem.  I et videointervju med Ekstra Bladet, forteller en opprørt Joachim at barna står i en situasjon de ikke forstår.  Prins Joachim er dronningens andre sønn. Det er storebroren Frederik som er kronprins og vil overta tronen. Hans barn vil fremdeles ha titlene. Prins Joachim har fire barn: Prinsene Nikolai (23) og Felix (20) med grevinne Alexandra og prins Henrik (13) og prinsesse Athena (10) med sin nåværende kone, prinsesse Marie. Fra før var det bestemt at barna skulle beholde titlene til de ble gift. Slik blir det altså ikke.  Dronningen mener på sin side at prins Joachim visste om dette fra 5. mai. Det mener han er en sannhet med modifikasjoner, og trodde han skulle få mulighet til å komme med innspill.  – Jeg fikk fem dagers varsel på dette, til å fortelle mine barn at fra nyttår blir deres identitet tatt fra dem. Jeg er meget, meget lei meg over at de er lei seg og at dette skjer over hodet på dem, sa han til B.T. Danske Ekstra Bladet har fått tak i eldstesønnen prins Nikolai, som også var usedvanlig frittalende om saken:  – Hele familien min og jeg er selvfølgelig veldig lei oss. Vi er i sjokk over denne beslutningen og hvor raskt det har gått.  På spørsmål om hvordan dette vil påvirke forholdet til hans farmor svarer han, i likhet med faren Joachim: Det sier seg selv. Eksperter: Fornuftig valg, oppsiktsvekkende reaksjon Kongehusekspert og historiker Trond Norén Isaksen, sier at selve nyheten ikke er overraskende. Det er forventet og fornuftig at kongehusene skal reduseres, både av økonomiske og praktiske grunner.  – Det ville blitt altfor mange prinser og prinsesser om de skulle hatt titler. Da hadde du hatt 16 prinser og prinsesser i den generasjonen. Og så mange veier og sykehus er det ikke å besøke. Da måtte de ha egne karrierer, og med titler får du de samme problemene som Märtha Louise.  Det er reaksjonene som overrasker: – Det er oppsiktsvekkende at de går så krast og så åpent ut mot en beslutning som er tatt av dronningen. Man tar det på kammerset hvis man er misfornøyd. Også kongehusekspert og forfatter Kristin Storrusten mener en opprydning av tittel er lurt. – Jeg er mest overrasket over at hun har håndtert det så klønete og ikke tok en runde med PR på hvordan dette ville komme frem. Og da begynner man å lure på hvorfor, om det er fordi han ikke kan stoles på til å være en del av den diskusjonen. Reaksjonene fra prins Joachim og familien er vanskelig å forstå for oss som ikke har adel, påpeker hun. Litt gnien på titlene – Det nærmeste å sammenligne det med er kanskje hvis en bestemor sier at man ikke kan bruke etternavnet. Hvis jeg fikk beskjed om at jeg ikke fikk bruke etternavnet mitt, da ville jeg reagert på det.  Og det man vet med familiestrider, er at det som krangles om ofte er et symptom på noe underliggende